title: Deċiżjoni tal-Bureau tal-Parlament Ewropew tas-26 ta' Ottubru 2015 li temenda l-Miżuri ta' Implimentazzjoni tal-Istatut tal-Membri tal-Parlament Ewropew

text:
               28.11.2015

               MT

               Il-Ġurnal Uffiċjali tal-Unjoni Ewropea

               C 397/2

         DEĊIŻJONI TAL-BUREAU TAL-PARLAMENT EWROPEW
   tas-26 ta' Ottubru 2015
   li temenda l-Miżuri ta' Implimentazzjoni tal-Istatut tal-Membri tal-Parlament Ewropew
   (2015/C 397/03)
   IL-BUREAU TAL-PARLAMENT EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 223(2) tiegħu,
   Wara li kkunsidra l-Istatut tal-Membri tal-Parlament Ewropew (1) (“l-Istatut”),
   Wara li kkunsidra l-Artikoli 10 u 25 tar-Regoli ta' Proċedura tal-Parlament Ewropew,
   Billi:

               (1)

               Fid-dawl tal-esperjenza miksuba fl-implimentazzjoni tar-regoli dwar l-assistenti akkreditati u lokali matul is-seba' leġislatura, jeħtieġ li jsir għadd ta' tibdil għall-Miżuri ta' Implimentazzjoni tal-Istatut għall-Membri tal-Parlament Ewropew (2) (“il-Miżuri ta' Implimentazzjoni”). L-għan prinċipali ta' dan it-tibdil huwa li jiġu ċċarati ċerti regoli, jiġu rimedjati n-nuqqasijiet li saru evidenti matul l-applikazzjoni tal-Miżuri ta' Implimentazzjoni u li tittejjeb l-amministrazzjoni.

               (2)

               Il-ħlas tal-ispejjeż għall-assistenza Parlamentari għandu jkun ristrett għall-ispejjeż imġarrba matul il-perjodu ta' 30 ġurnata qabel id-data tas-sottomissjoni tal-applikazzjoni għall-ħlas lid-dipartiment rilevanti tal-Parlament. Dan jippermetti li l-applikazzjonijiet jiġu rifjutati meta dawn ġew ippreżentati tard wisq biex ikun possibbli li jiġi vverifikat li s-servizzi ddikjarati kienu fil-fatt ipprovduti u li l-liġi tas-sigurtà soċjali nazzjonali u tax-xogħol ġiet irrispettata.

               (3)

               L-ammont massimu li jista' jintefaq fir-rigward tal-assistenza parlamentari baqa' ma nbidilx mill-2011, minkejja ż-żidiet fis-setgħat tal-Parlament. Dak l-ammont għandu għalhekk jiżdied b'EUR 1 500 għal EUR 22 879 fix-xahar. Dispożizzjoni għall-approprjazzjonijiet meħtieġa għal din iż-żieda saret fir-riżoluzzjoni tal-Parlament Ewropew tad-29 ta' April 2015 dwar l-estimi tad-dħul u tal-infiq tal-Parlament Ewropew għas-sena finanzjarja 2016.

               (4)

               Il-prinċipju tat-trasparenza huwa mnaqqax fl-Artikolu 15 tat-Trattat dwar il-Funzjonament tal-Unjoni Ewropea, u l-importanza tiegħu ġiet enfasizzata inter alia mill-Ombudsman Ewropew f'ittra tat-30 ta' Settembru 2002 lill-President tal-Kummissjoni. Fid-dawl ta' dak il-prinċipju, id-dettalji kollha għandhom jiġu ppubblikati, matul it-terminu kollu tal-kuntratt tagħhom, l-ismijiet tat-trainees kif ukoll l-ismijiet u l-ismijiet korporattivi tal-fornituri ta' servizz u tal-aġenti tal-ħlas li jitħallsu mill-ispejjeż tal-assistenza parlamentari.

               (5)

               Fir-riżoluzzjoni tiegħu msemmija hawn fuq tad-29 ta' April 2015, il-Parlament talab li jintlaħaq bilanċ aħjar bejn l-assistenti parlamentari akkreditati u l-assistenti lokali. Għal dan il-għan, 25 % tal-allokazzjoni għall-assistenza parlamentari għandhom jitwarrbu għall-paga tal-assistenti parlamentari akkreditati u l-infiq marbut mal-assistenti lokali, il-fornituri ta' servizz u l-aġenti tal-ħlas għandu għalhekk jiġi limitat għal 75 % tal-allokazzjoni.

               (6)

               Is-salarji u t-tariffi tal-assistenti lokali għandhom ikunu soġġetti għal limiti f'konformità mal-prinċipji li jinsabu fir-rakkomandazzjonijiet magħmula mill-Grupp Temporanju ta' Evalwazzjoni dwar l-Implimentazzjoni tal-Istatut tal-Membri u tal-Assistenti u mal-esperjenza tal-applikazzjoni ta' dawk ir-rakkomandazzjonijiet mill-2012, bil-għan li jiġi limitat ir-riskju ta' ħlas li jmur lil hinn mill-paga medja fl-Istati Membri, barra minn kull proporzjon mal-kompiti mwettqa. Il-limiti massimi ta' paga għandhom jiġu stabbiliti għal kull Stat Membru b'referenza għall-paga grossa medja annwali rreġistrata mill-Eurostat għall-Istat Membru kkonċernat, immultiplikata bi tlieta. Il-limiti kkalkolati b'dan il-mod ma għandhomx madankollu jkunu inqas mill-paga minima ta' assistent parlamentari akkreditat fil-grad 6 u mhux ogħla minn dik ta' assistent parlamentari akkreditat fil-grad 19. Il-Bureau għandu jkun jista' jaġġusta l-limiti ta' referenza, li għandhom jiġu ppubblikati fuq is-sit tal-internet tal-Parlament.

               (7)

               Ir-remunerazzjoni ta' aġenti tal-ħlas għandha tkun irregolata billi tiġi stabbilita f'livell li ma jkunx ogħla minn 10 % tal-ammonti li l-aġent huwa responsabbli li jħallas, soġġetta għal limitu massimu totali ta' 4 % tal-allokazzjoni għal spejjeż tal-assistenza parlamentari.

               (8)

               Fid-dawl tal-esperjenza miksuba, in-natura u l-kontenut tad-dokumenti li għandhom jiġu ppreżentati meta ssir applikazzjoni għall-ħlas tal-ispejjeż tal-kuntratti ta' impjieg tal-assistenti lokali jeħtieġ jiġu speċifikati. B'mod partikolari, id-dipartiment rilevanti tal-Parlament għandu jiġu pprovdut b'deskrizzjoni tax-xogħol dettaljata, dettalji tal-post tat-twettiq tal-kuntratt, kopja vera ċċertifikata ta' dokument tal-identità, prova tal-post ta' residenza, prova tal-kwalifiki u l-esperjenza professjonali u dikjarazzjoni li ma hemm l-ebda kunflitt ta' interess.

               (9)

               Fiż-żmien tar-regolarizzazzjoni tal-kontijiet annwali rigward l-infiq marbut mal-assistenti lokali koperti b'kuntratt ta' impjieg, l-aġenti tal-ħlas għandhom ikunu meħtieġa jippreżentaw dokumenti bħal prova ta' sħubija ta' skema tas-sigurtà soċjali jew ta' kopertura ta' assigurazzjoni kontra inċidenti. Fil-fatt, il-Membri huma, b'mod ġenerali, dipendenti fuq l-awtoritajiet nazzjonali għall-ħruġ ta' dawn id-dokumenti, u dawn l-awtoritajiet, ta' spiss mhumiex kapaċi joħorġuhom fi ħdan l-iskadenzi applikabbli attwalment.

               (10)

               Fid-dawl tal-esperjenza miksuba, ċerti rekwiżiti applikabbli għall-assistenti lokali taħt kuntratt ta' impjieg għandhom jiġu ċċarati, b'mod partikolari dawk li għandhom x'jaqsmu mad-distanza bejn il-post tar-residenza u l-post tax-xogħol, mat-twettiq tal-attivitajiet barranin u mal-kandidatura f'elezzjonijiet.

               (11)

               Proċedura speċifika bbażata fuq il-prinċipji applikabbli għall-kuntratti pubbliċi stabbilita fir-Regolament (UE, Euratom) Nru 966/2012 tal-Parlament Ewropew u tal-Kunsill (3) għandha tiġi stabbilita għall-ħlas tal-ispejjeż tas-servizzi b'valur ta' aktar minn EUR 500. F'dawn il-każijiet, l-applikazzjonijiet għall-ħlas għandhom jiġu ppreżentati flimkien ma' stima u abbozz ta' kuntratt li jiddefinixxu b'mod ċar in-natura tas-servizzi li għandhom jiġu pprovduti. Barra minn hekk, fil-każ ta' servizzi b'valur ta' aktar minn EUR 60 000, għandu jintwera li l-aktar offerta ekonomikament vantaġġuża minn mill-inqas tliet offerti, intgħażlet.

               (12)

               Id-dispożizzjonijiet dwar il-kunflitti ta' interess għandhom jiġu emendati sabiex tiġi ċċarata l-projbizzjoni dwar il-finanzjament ta' attivitajiet politiċi jew nefqa personali.

               (13)

               Barra minn hekk, huwa xieraq li jiġu introdotti ċerti modifiki għall-Artikolu 46 tal-Miżuri ta' Implimentazzjoni relatati mal-iskadenza tal-intitolament għall-allowance tranżitorja għall-Membri li jieħdu mandat f'parlament ieħor jew jieħdu kariga pubblika, fejn titqies l-esperjenza miksuba sa tmiem is-seba' leġislatura u l-ħtieġa li jirriflettu bis-sħiħ fil-Miżuri ta' Implimentazzjoni l-għanijiet u l-kuntest tad-dispożizzjonijiet rilevanti tal-Istatut, b'mod partikolari l-Artikoli 9(2), 11 u 13, filwaqt li jittieħed kont tal-prinċipju tal-projbizzjoni ta' akkumulazzjoni ta' ħlasijiet minn fondi pubbliċi; b'konsegwenza ta' dan, l-ammonti li jirċievi Membru għat-twettiq ta' mandat f'parlament ieħor jew kariga pubblika, bl-esklużjoni ta' kwalunkwe rimbors tal-ispejjeż effettivament imġarrba, se jiġu kkumpensati bl-allowance tranżitorja tal-Parlament Ewropew kif previst attwalment fil-każ tas-salarji paralleli mill-Artikolu 11 tal-Istatut. Din is-sistema l-ġdida għandha, sabiex tippermetti l-implimentazzjoni konsistenti tagħha, tapplika mill-bidu tal-leġislatura attwali,

         ADOTTA DIN ID-DEĊIŻJONI:
   Artikolu 1
   Il-Miżuri ta' Implimentazzjoni huma emendati kif ġej:

               1.

               L-Artikolu 33 huwa emendat kif ġej:

                           (a)

                           il-paragrafu 3 huwa sostitwit b'dan li ġej:
                           “3.   L-ispejjeż għandhom jitħallsu tul il-mandat kollu tal-Membru. Huma biss l-ispejjeż imġarrba l-aktar 30 jum qabel l-applikazzjoni għall-ħlas tiġi sottomessa skont dan il-Kapitolu li jistgħu jitħallsu.”;

                           (b)

                           il-paragrafu 4 huwa sostitwit b'dan li ġej:
                           “4.   L-ammont massimu kull xahar li jista' jitħallas fir-rigward tal-persunal personali msemmi fl-Artikolu 34 għandu jkun EUR 22 879 b'effett mill-1 ta' Jannar 2016.”.

               2.

               L-Artikolu 34 huwa emendat kif ġej:

                           (a)

                           il-paragrafu 2 huwa sostitwit b'dan li ġej:
                           “2.   Diversi Membri jistgħu, bi ftehim bil-miktub, jingħaqdu flimkien biex b'mod konġunt jimpjegaw jew jagħmlu użu mis-servizzi ta' assistent wieħed jew aktar kif imsemmi fil-paragrafu 1. F'dan il-każ, il-Membri kkonċernati għandhom jinnominaw minn fosthom, il-Membru/i awtorizzat(i) biex jiffirma(w) l-kuntratt, jew biex jissottometti/u talba għall-reklutaġġ, f'isem il-grupp.
                           Il-Membri għandhom jippreżentaw dikjarazzjoni bil-miktub lid-dipartiment rilevanti li tistabbilixxi s-sehem rispettiv li għandu jitnaqqas mill-ammont previst fl-Artikolu 33(4).”;

                           (b)

                           il-paragrafu 5 huwa sostitwit b'dan li ġej:
                           “5.   Il-Membri jistgħu wkoll jużaw persuni fiżiċi jew ġuridiċi li jfornu servizzi sabiex jibbenefikaw minn servizzi okkażjonali u identifikati b'mod ċar marbuta direttament mat-twettiq tal-mandat parlamentari tagħhom, skont il-kundizzjonijiet stipulati f'dan il-Kapitolu.”;

                           (c)

                           il-paragrafi 7 u 8 huma sostitwiti b'dan li ġej:
                           “7.   Il-Bureau għandu jadotta lista tal-ispejjeż li jistgħu jitħallsu għall-finijiet tal-assistenza parlamentari.
                           8.   L-ismijiet tal-assistenti u tat-trainees kif ukoll l-isem jew l-ismijiet korporattivi tal-fornituri ta' servizz u tal-aġenti tal-ħlas għandhom, matul it-terminu tal-kuntratt tagħhom, ikunu ppubblikati fuq is-sit elettroniku tal-Parlament Ewropew, flimkien mal-isem tal-Membru jew Membri li huma jassistu.
                           Dawk l-assistenti, it-trainees, il-fornituri ta' servizz u l-aġenti tal-ħlas jistgħu, fuq bażi ġġustifikata kif xieraq ta' protezzjoni tas-sikurezza tagħhom, jitolbu bil-miktub li isimhom jew l-isem korporattiv tagħhom ma għandux jiġi ppubblikat fuq is-sit elettroniku tal-Parlament Ewropew. Is-Segretarju Ġenerali għandu jiddeċiedi jekk għandhiex tiġi ssodisfata talba bħal din.”;

                           (d)

                           jiżdiedu l-paragrafi li ġejjin:
                           “9.   In-numru ta' kuntratti bejn Membru u assistenti akkreditati fis-seħħ fi kwalunkwe żmien partikolari ma għandux ikun aktar minn tlieta, irrispettivament mit-tul tax-xogħol previst f'dawk il-kuntratti. Dan il-limitu jista' jiżdied għal erba' jekk tingħata eżenzjoni espressament mill-President tal-Parlament wara verifika mid-dipartiment rilevanti li l-Membru kkonċernat għandu spazju għall-uffiċċji biżżejjed biex jikkonforma mal-istandards applikabbli għall-użu tal-bini tal-Parlament, filwaqt li jitqiesu wkoll l-għadd ta' trainees li jistgħu jkunu preżenti.
                           10.   Mill-inqas 25 % tal-ammont previst fl-Artikolu 33(4) għandu jkun maħsub biex ikopri l-ispejjeż li jirriżultaw taħt it-Titolu VII tal-Kondizzjonijiet tal-Impjieg tal-Aġenti l-Oħra tal-Unjoni Ewropea. Għalhekk, l-ispejjeż kollha fir-rigward tal-ispejjeż ta' assistenza parlamentari differenti minn dawk li jirriżultaw taħt it-Titolu VII tal-Kondizzjonijiet tal-Impjieg tal-Aġenti l-Oħra tal-Unjoni Ewropea ma jistgħux flimkien jaqbżu l-75 % tal-ammont previst fl-Artikolu 33(4).
                           Barra minn hekk, l-ispejjeż b'rabta mal-provvista tas-servizzi msemmija fl-Artikolu 34 ma jistgħux jaqbżu l-25 % tal-ammont previst fl-Artikolu 33(4).
                           Dawn il-limiti għandhom jiġu kkalkolati fuq bażi kumulattiva għal kull sena finanzjarja tal-intitolamenti ta' kull xahar previsti fl-Artikolu 33(4), flimkien ma' kwalunkwe bilanċ mhux użat riportat għas-sena finanzjarja ta' wara skont l-Artikolu 33(6), fuq bażi pro rata.
                           11.   Il-Parlament għandu jħallas l-ispejjeż tal-assistenti lokali għad-dħul gross jew it-tariffi netti tal-VAT sa limiti massimi ta' kull xahar li għandhom jiġu stabbiliti mill-Bureau skont il-paragrafu 12. Il-limiti massimi jistgħu jiġu adattati mill-Bureau kull sena. Il-limiti massimi applikabbli għandhom jiġu ppubblikati fuq is-sit elettroniku tal-Parlament.
                           12.   Il-limiti massimi għandhom jikkorrispondu għal tliet darbiet l-ammont ta' referenza. L-ammont ta' referenza għandu jkun wieħed minn tnax tal-ammont ippubblikat mill-Eurostat bħala paga grossa medja annwali ta' persuni b'impjieg full-time fl-Istat Membru ta' elezzjoni tal-Membru kkonċernat.
                           Madankollu, il-limiti massimi kkalkolati b'dan il-mod ma jistgħux ikunu inqas mill-paga bażika ta' assistent parlamentari akkreditat fil-grad 6 jew aktar minn dak ta' assistent parlamentari akkreditat fil-grad 19.
                           Kwalunkwe bonus għandu jitħallas biss sal-limiti massimi msemmija kkalkolati fuq bażi annwali.
                           Il-limiti massimi għandhom jitnaqqsu pro rata fejn l-assistent lokali jaħdem part-time jew fejn l-assistent lokali ma jaħdimx xahar sħiħ.”.

               3.

               Fl-Artikolu 35, il-paragrafu 3 huwa sostitwit b'dan li ġej:
               “3.   Membru għandu jikkonkludi kuntratt individwali ma' aġent tal-ħlas tal-għażla tiegħu jew tagħha li jkun jissodisfa r-rekwiżit stabbilit fil-paragrafu 2.
               L-ispejjeż li jirriżultaw mill-użu ta' servizzi ta' aġent tal-ħlas skont il-paragrafu 1, għandhom ikunu koperti mill-ammont previst fl-Artikolu 33(4) u ma għandhomx ikunu soġġetti għal-limitu stabbilit l-Artikolu 34(10) fir-rigward ta' servizzi.
               It-tariffi tal-aġenti tal-ħlas, mingħajr il-VAT, ma jistgħux jaqbżu l-10 % tal-ispejjeż tas-salarju, it-tariffi u l-allowances tal-assistenti lokali, il-fornituri ta' servizzi u t-trainees, li l-ħlas tagħhom huwa r-responsabbiltà tagħhom, u lanqas l-4 % tal-ammont previst fl- Artikolu 33(4).
               Il-limiti massimi fuq it-tariffi tal-aġenti tal-ħlas għandhom jiġu rieżaminati fuq bażi kumulattiva għal kull sena kalendarja bi proporzjon mat-tul tal-kuntratt tagħhom.”.

               4.

               L-Artikolu 38 huwa sostitwit b'dan li ġej:
               “Artikolu 38
               Dokumenti li għandhom jiġu ppreżentati fir-rigward ta' kuntratt ta' impjieg
               L-applikazzjonijiet għall-ħlas tal-ispejjeż għal kuntratt ta' impjieg għandu jkun fihom:

                           (a)

                           il-kuntratt ta' impjieg oriġinali li l-Membru jkun ikkonkluda mal-assistent lokali tiegħu jew tagħha;

                           (b)

                           deskrizzjoni dettaljata tal-impjieg u l-indirizz preċiż fejn għandu jitwettaq ix-xogħol;

                           (c)

                           kalkolu li juri d-dettalji tas-salarji, il-kontribuzzjonijiet tas-sigurtà soċjali tal-impjegaturi u tal-impjegati u spejjeż oħra li jridu jitħallsu waqt is-sena kalendarja u mat-tmiem tal-kuntratt u li jieħu kont tad-dispożizzjonijiet tal-liġi nazzjonali, inklużi dawk li jirregolaw il-pagi minimi, u l-obbligi kuntrattwali, inkluż kwalunkwe ħlas ta' spejjeż ta' missjonijiet;

                           (d)

                           kopja vera ċċertifikata ta' dokument tal-identità validu tal-assistent lokali;

                           (e)

                           prova tal-post tar-residenza abitwali tal-assistent lokali;

                           (f)

                           prova tal-kwalifiki u l-esperjenza professjonali tal-assistent lokali; u

                           (g)

                           dikjarazzjoni, bil-kontrofirma xierqa tal-Membru, li matul il-perjodu tal-kuntratt tal-assistent lokali, dan tal-aħħar ma jeżerċitax, direttament jew indirettament, f'attivitajiet oħra – anke dawk li ma jintitolawx lill-assistent għal xi remunerazzjoni – għal kull organizzazzjoni li ssegwi għanijiet politiċi, bħal partit politiku, fondazzjoni, moviment jew grupp politiku parlamentari, jekk dawn l-attivitajiet huma tali li jfixklu lill-assistent mill-qadi tad-dmirijiet tiegħu jew tagħha f'dik il-kapaċità jew li jagħtu lok għal kunflitt ta’ interessi.”.

               5.

               L-Artikolu 39 huwa sostitwit b'dan li ġej:
               “Artikolu 39
               Regolarizzazzjoni tal-kontijiet
               1.   Għal kull wieħed mill-assistenti lokali impjegati, l-aġenti tal-ħlas għandhom jibagħtu lid-dipartiment rilevanti, sa mhux aktar tard mill-31 ta' Marzu ta' wara s-sena finanzjarja tal-Parlament inkwistjoni, id-dikjarazzjonijiet tal-ispejjeż imġarrba, it-tnaqqis fiskali u l-kontribuzzjonijiet tas-sigurtà soċjali u kull spejjeż oħra rimborsabbli, b'mod partikolari għall-iskop tar-regolarizzazzjoni tal-ħlasijiet li jkunu saru bil-quddiem. Barra minn hekk, huma għandhom jipprovdu prova li l-assistenti lokali inkwistjoni jappartjenu għal skema ta' sigurtà soċjali, li tindika lill-Membru bħala l-impjegatur, u ċertifikat ta' assigurazzjoni kontra inċidenti relatati max-xogħol fejn il-liġi nazzjonali applikabbli jeħtieġ tali assigurazzjoni. Huwa għandu jiċċertifika li ġew onorati l-obbligi kollha skont il-liġi nazzjonali applikabbli.
               F'każ ta' terminazzjoni ta' kuntratt bejn l-aġent tal-ħlas u l-Membru u fi tmiem il-mandat tal-Membru, dawn l-obbligi għandhom jiġu ssodisfati fi żmien massimu ta' tliet xhur.
               Id-dikjarazzjonijiet imsemmija fl-ewwel subparagrafu għandhom jitfasslu skont l-ispeċifikazzjonijiet tal-Parlament.
               2.   Wara li ssir verifika tad-dikjarazzjonijiet riferuti fil-paragrafu 1, għandha tintbagħat notifika lill-aġenti tal-ħlas mid-dipartiment rilevanti lill-aġenti tal-ħlas, flimkien ma' kopji lill-Membru, fejn jiġi ddikjarat jekk il-ħlasijiet li saru kinux regolari jew le u, fejn xieraq, liema dokumenti huma nieqsa u għad iridu jiġu ppreżentati.
               Jekk notifika bħal din tindika li l-ħlasijiet mhumiex regolari, id-dokumenti meħtieġa għar-regolarizzazzjoni tagħhom għandhom jiġu ppreżentati lid-dipartiment rilevanti fi żmien xahar wara d-data tan-notifika. Fin-nuqqas ta' dan, il-Parlament għandu japplika l-Artikoli 67 u 68.”.

               6.

               Jiddaħħal l-Artikolu li ġej:
               “Artikolu 39a
               Obbligi rigward il-kuntratti ta' impjieg
               1.   L-aġenti tal-ħlas għandhom, għal perjodu stabbilit mil-liġi nazzjonali applikabbli, u mill-anqas għal sena wara t-tmiem tal-mandat parlamentari kkonċernat, iżommu reġistru ta' pagamenti li jelenka l-ammonti li tħallsu f'remunerazzjoni u f'taxxi u f'kontribuzzjonijiet għas-sigurtà soċjali tal-impjegaturi u tal-impjegati. Jekk il-kuntratt mal-aġent tal-ħlas jintemm qabel tmiem il-mandat tal-Membru parlamentari, kopja vera ċċertifikata tar-reġistru ta' pagamenti għandha tiġi ppreżentata b'mod immedjat lill-aġent tal-ħlas il-ġdid magħżul mill-Membru, kif imsemmi fl-Artikolu 35(3).
               2.   L-assistenti għandhom jastjenu minn kwalunkwe azzjoni li ġġibhom f'kunflitt mal-interessi tal-Membri li jassistu u dawk tal-Parlament. Huma għandhom, mingħajr dewmien, jinformaw lill-Membru kkonċernat dwar l-intenzjoni tagħhom li jimpenjaw ruħhom f'xi attività esterna bi ħlas jew bla ħlas jew li joħorġu għall-elezzjoni.
               Huma għandhom ikunu meħtieġa li joqogħdu f'distanza mill-post tax-xogħol tagħhom li hija kompatibbli mal-qadi xieraq tad-dmirijiet tagħhom.
               3.   Il-Membru għandu jinforma b'mod immedjat lid-dipartiment rilevanti dwar kull bidla fil-kundizzjonijiet tal-impjieg li taffettwa l-ispejjeż tal-assistenza parlamentari u ta' kwalunkwe pjan mill-assistenti li jinvolvu ruħhom f'attivitajiet esterni jew li joħorġu għall-elezzjoni. Il-Membru jrid jiżgura li l-attivitajiet esterni u l-parteċipazzjoni f'elezzjonijiet ma jfixklux il-prestazzjoni tal-assistenti mid-dmirijiet tagħhom jew imorru kontra l-interessi finanzjarji tal-Unjoni. Id-dipartiment rilevanti jista' jeżiġi prova tal-arranġamenti magħmula dwar dan mal-assistenti kkonċernati.
               4.   L-assistenti lokali li għandhom l-intenzjoni jikkontestaw elezzjoni għandhom jikkonformaw mal-liġi nazzjonali rigward kampanji elettorali. Mill-inqas gћall-perjodu tal-kampanja uffiċjali, l-assistenti jridu jkunu fuq leave annwali jew leave mingħajr ħlas. Jekk jiġu eletti, il-ħlas tal-ispejjeż b'rabta magħhom għandu jieqaf sakemm ma jistgħux jipprovdu prova li l-mandat tagħhom huwa konsistenti mal-qadi ta' dmirijiethom bħala assistenti parlamentari.
               5.   Kuntratti konklużi bejn il-Membri u l-assistenti jridu jinkludu l-obbligi imposti fil-paragrafi 2 u 4.”.

               7.

               L-Artikolu 41 huwa sostitwit b'dan li ġej:
               “Artikolu 41
               Dokumenti li għandhom jiġu ppreżentati fir-rigward ta' kuntratt ta' servizz
               1.   Bl-eċċezzjoni ta' servizzi okkażjonali li l-valur tagħhom ma jaqbiżx EUR 500, VAT inkluża, trid tiġi ppreżentata applikazzjoni għall-ħlas ta' spejjeż qabel il-konklużjoni ta' kuntratt għall-provvista ta' servizzi u jrid ikun fiha:

                           (a)

                           stima u abbozz tal-kuntratt li l-Membru għandu l-intenzjoni jikkonkludi ma' fornitur ta' servizz u li juri b'mod ċar in-natura tas-servizzi li għandhom jingħataw;

                           (b)

                           fil-każ ta' servizzi b'valur ta' aktar minn EUR 60 000, VAT inkluża, il-ġustifikazzjoni għall-offerta magħżula, li trid tkun l-aktar ekonomikament vantaġġuża ta' mill-inqas tliet offerti minn fornituri għalkollox indipendenti, filwaqt li jittieħed kont, minbarra tal-prezz, anke tal-kwalità tal-offerta u tal-aspetti soċjali; dan il-limitu minimu għandu japplika fuq bażi kumulattiva f'każ ta' kuntratti suċċessivi għal servizzi simili mingħand l-istess fornitur;

                           (c)

                           fil-każ ta' fornituri ta' servizz li huma persuni ġuridiċi, kopja tad-dħul tagħhom fir-reġistru kummerċjali jew dokument ekwivalenti, flimkien mal-artikoli ta' inkorporazzjoni, jew fil-każ ta' fornituri ta' servizz li huma persuni fiżiċi, id-dokumenti elenkati taħt il-punti (d) sa (f) tal-Artikolu 38, u, ħlief fil-każ ta' kuntratti okkażjonali, taħt il-punt (g) tiegħu;

                           (d)

                           fil-każ ta' fornituri ta' servizz li huma persuni ġuridiċi, dikjarazzjoni ta' nuqqas ta' kunflitt ta' interess li tikkonferma li l-ebda wieħed minn dawk involuti fil-forniment tas-servizzi huwa assistent fi ħdan it-tifsira tal-Artikolu 34 jew f'ebda waħda mill-kategoriji msemmija fil-punt (d) tal-Artikolu 43.

                     2.   L-ispiża tas-servizzi pprovduti għandha titħallas wara preżentazzjoni min-naħa tal-Membru lid-dipartiment rilevanti ta' fattura jew dikjarazzjoni tal-ħlasijiet dwar is-servizzi li ġew effettivament ipprovduti u kopja tal-kuntratt konkluż mal-fornitur ta' servizz. Il-fattura jew id-dikjarazzjoni tal-ħlasijiet għandhom ikunu akkumpanjati minn konferma mill-Membru li s-servizz ikun fil-fatt ġie fornit. Fuq talba mid-dipartiment rilevanti, il-Membru għandu wkoll jissottometti d-dokumenti ta' appoġġ ewlenin.
               Fejn is-servizzi huma parzjalment jew totalment eżentati mill-VAT, id-dipartiment rilevanti jista' jeħtieġ lill-aġent tal-ħlas jikkonferma l-bażi ġuridika għal dik l-eżenzjoni.”.

               8.

               L-Artikolu 43 huwa emendat kif ġej:

                           (a)

                           il-punt (a) huwa sostitwit b'dan li ġej:

                                       “(a)

                                       biex jiġu ffinanzjati kuntratti konklużi ma' organizzazzjoni li ssegwi għanijiet politiċi, bħal partit politiku, fondazzjoni, moviment jew grupp politiku parlamentari;”;

                           (b)

                           il-punt (d) huwa sostitwit b'dan li ġej:

                                       “(d)

                                       biex jiġu ffinanzjati kuntratti li jipprevedu l-impjieg jew l-użu tas-servizzi tal-konjuġi tal-Membri jew tas-sħab stabbli jew tal-ġenituri tagħhom, uliedhom jew ħuthom jew, b'mod ġenerali, li jagħtu lok għal kull possibbiltà ta' kunflitt ta' interess kif definit fl-Artikolu 62(1a).”.

               9.

               L-Artikolu 46 huwa emendat kif ġej:

                           (a)

                           il-paragrafi 1, 2 u 3 huma sostitwiti b'dan li ġej:
                           “1.   L-ex Membri għandhom ikunu intitolati għall-allowance tranżitorja. Jekk ikollhom mandat f'parlament ieħor jew ikollhom kariga pubblika, is-salarju li huma intitolati għalih għandu jiġi kkumpensat bl-allowance tranżitorja.
                           2.   L-Artikolu 2(3) għandu japplika mutatis mutandis għall-allowance tranżitorja.
                           3.   Għall-finijiet ta' dan l-Artikolu, ‘Parlament ieħor’ għandha tfisser kwalunkwe parlament b'setgħat leġislattivi li huwa stabbilit fi Stat Membru.”;

                           (b)

                           fil-paragrafu 4, il-kliem introduttorju huwa sostitwit b'dan li ġej:
                           “4.   Għall-finijiet ta' dan l-Artikolu, ‘kariga pubblika’ għandha tfisser kwalunkwe waħda minn dawn li ġejjin:”;

                           (c)

                           fil-paragrafu 4, il-punt (c) huwa sostitwit b'dan li ġej:

                                       “(c)

                                       kariga ta' uffiċjal anzjan li jeżerċita awtorità pubblika jew kariga ta' uffiċjal jew Membru ta' istituzzjoni tal-Unjoni.”.

               10.

               Fl-Artikolu 48, il-paragrafu 1 għandu jiġi sostitwit b'dan li ġej:
               “1.   Biex ikun jista' jirċievi l-allowance tranżitorja, l-ex Membru għandu japplika lis-Segretarju Ġenerali għalih sa mhux aktar tard minn tliet xhur wara t-tmiem tal-mandat tiegħu jew tagħha, u jehmeż dikjarazzjoni bil-miktub li tindika li mhu qed iwettaq l-ebda wieħed mid-dmirijiet imsemmija fl-Artikolu 46.”;

               11.

               Fl-Artikolu 61, il-paragrafu 1 huwa sostitwit b'dan li ġej:
               “1.   L-implimentazzjoni ta' dawn il-Miżuri ta' Implimentazzjoni u kwalunkwe applikazzjoni għall-ħlas ippreżentata skont dawn il-Miżuri ta' Implimentazzjoni għandhom ikunu konsistenti mad-dispożizzjonijiet tar-Regolament (UE, Euratom) Nru 966/2012 tal-Parlament Ewropew u tal-Kunsill (4) u r-Regolament Delegat tal-Kummissjoni (UE) Nru 1268/2012 (5).

                  (4)  Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1)."

                  (5)  Ir-Regolament Delegat tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU L 362, 31.12.2012, p. 1).”."

               12.

               Fl-Artikolu 62, jiddaħħal il-paragrafu li ġej:
               “1a.   Il-Membri involuti fl-implimentazzjoni tal-baġit ma għandhom jieħdu ebda azzjoni li tista' ġġib l-interessi tagħhom f'kunflitt mal-interessi finanzjarji tal-Unjoni.
               Jeżisti kunflitt ta' interess fejn l-azzjonijiet tal-Membri jkunu influwenzati bla bżonn għal raġunijiet li jinvolvu l-familja, il-ħajja emozzjonali, l-interess ekonomiku jew kwalunkwe interess kondiviż ieħor ma' riċevitur.”.

               13.

               L-Artikolu 78 huwa sostitwit b'dan li ġej:
               “Artikolu 78
               L-arranġamenti tranżitorji applikabbli għall-kuntratti ta' assistenti lokali u aġenti tal-ħlas
               1.   Id-dispożizzjonijiet tal-Artikoli 34 u 35, hekk kif ġew emendati permezz tad-deċiżjoni tal-Bureau tas-26 ta' Ottubru 2015, dwar l-għadd ta' assistenti u r-remunerazzjoni tal-assistenti u tal-aġenti tal-ħlas ma għandhomx jaffettwaw kuntratti li għadhom validi, sakemm l-applikazzjonijiet għall-ħlas tal-ispejjeż li jirriżultaw minnhom ġew ippreżentati lid-dipartiment rilevanti qabel is-27 ta' Ottubru 2015.
               2.   Kuntratti tat-tip imsemmi fil-paragrafu 1 jistgħu jiġu mġedda jew immodifikati skont id-dispożizzjonijiet tat-Titolu 1, Kapitolu 5.”.

         Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   Din id-Deċiżjoni għandha tapplika mill-1 ta' Jannar 2016, bl-eċċezzjoni tal-Artikolu 1(9) u (10), li għandhom japplikaw mil-1 ta' Lulju 2014.

      (1)  Id-Deċiżjoni 2005/684/KE, Euratom tal-Parlament Ewropew tat-28 ta' Settembru 2005 li tadotta l-Istatut għall-Membri tal-Parlament Ewropew (ĠU L 262, 7.10.2005, p. 1).

      (2)  Deċiżjoni tal-Bureau tal-Parlament Ewropew tad-19 ta' Mejju u tad-9 ta' Lulju 2008 dwar miżuri ta' implimentazzjoni tal-Istatut tal-Membri tal-Parlament Ewropew (ĠU C 159, 13.7.2009, p. 1).

      (3)  Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).


title: Deċiżjoni tal-Bord tal-Gvernaturi tal-20 ta' Jannar 2016 dwar l-Emendi tar-Regoli ta' Proċedura tal-BEI biex jiġi rifless it-Tisħiħ tal-Governanza tal-BEI [2016/772]

text:
               18.5.2016

               MT

               Il-Ġurnal Uffiċjali tal-Unjoni Ewropea

               L 127/55

         DEĊIŻJONI TAL-BORD TAL-GVERNATURI
   tal-20 ta' Jannar 2016
   dwar l-Emendi tar-Regoli ta' Proċedura tal-BEI biex jiġi rifless it-Tisħiħ tal-Governanza tal-BEI [2016/772]
   IL-BORD TAL-GVERNATURI TAL-BANK EWROPEW TAL-INVESTIMENT,
   WARA LI KKUNSIDRA

               1.

               l-Artikolu 7(3)(h) tal-Istatut, li permezz tiegħu l-Bord tal-Gvernaturi japprova r-Regoli ta' Proċedura tal-Bank;

               2.

               l-Artikolu 11(1)(h) tal-Istatut, li permezz tiegħu, fuq proposta tal-Bord tad-Diretturi, il-Bord tal-Gvernaturi jaħtar membri tal-Kumitat ta' Tmexxija; u

               3.

               l-Artikolu 11(2)(h) tal-Istatut, li permezz tiegħu, waqt li jaġixxi b'maġġoranza kkwalifikata, il-Bord tal-Gvernaturi jista' jiddeċiedi li jġiegħel lil membru tal-Kumitat ta' Tmexxija biex jirtira.

         BILLI l-Bank jixtieq jirrinforza r-rwol tal-Kumitat tal-Etika u l-Konformità tiegħu u jsaħħaħ ir-regoli interni tiegħu dwar il-ħatra u s-sospensjoni potenzjali ta' membri tal-Kumitat ta' Tmexxija tal-Bank;
   BILLI r-rwol tal-Kumitat tal-Etika u l-Konformità għandu jissaħħaħ bl-introduzzjoni tal-possibbiltà li dan il-Kumitat jagħti opinjonijiet dwar kwalunkwe materja etika li tikkonċerna membru tal-Kumitat ta' Tmexxija jew tal-Bord tad-Diretturi.
   BILLI l-Bord tal-Gvernaturi, li huwa l-korp kompetenti skont l-Istatut biex jieħu deċiżjoni dwar l-irtirar obbligatorju ta' membri tal-Kumitat ta' Tmexxija tal-Bank, jista' wkoll jiddeċiedi li temporanjament jissospendi membru tal-Kumitat ta' Tmexxija;
   BILLI delega ta' din l-awtorità biex jissospendi membri tal-Kumitat ta' Tmexxija f'ċirkostanzi speċifiċi definiti u għal tul ta' żmien limitat hija mixtieqa sabiex il-Bank ikun jista' jirrispondi malajr għal sitwazzjonijiet eċċezzjonali; il-mekkaniżmu propost jipprevedi li din id-delega tingħata lill-President tal-Bank bi ftehim maċ-Chairman tal-Bord tal-Gvernaturi, jew, f'każijiet li jikkonċernaw il-President tal-Bank, liċ-Chairman tal-Bord tal-Gvernaturi;
   BILLI kwalunkwe deċiżjoni ta' sospensjoni bħal din tiġi ppreċeduta minn konsultazzjoni tal-Kumitat tal-Etika u l-Konformità;
   BILLI l-proċeduri rilevanti applikabbli huma stabbiliti fl-Artikolu 23.b. il-ġdid tar-Regoli ta' Proċedura tal-Bank;
   BILLI fi ħdan il-qafas stabbilit mir-regoli msemmija hawn fuq, l-adozzjoni ta' regoli ta' implimentazzjoni addizzjonali għal proċeduri ta' sospensjoni u rtirar obbligatorju għandha tiġi ddelegata lill-Bord tad-Diretturi;
   BILLI r-regoli msemmija hawn fuq għandhom jiġu vvutati b'maġġoranza kkwalifikata tal-Bord tal-Gvernaturi fid-dawl tal-Artikolu 11(2) tal-Istatut;
   BILLI sabiex jappoġġja l-Bord tal-Gvernaturi tal-Bank fid-deċiżjoni tiegħu dwar il-ħatriet ta' membri tal-Kumitat ta' Tmexxija, għandu jinħoloq kumitat ta' konsulenza dwar ħatriet ad hoc bil-kompitu li jagħti opinjonijiet mhux vinkolanti;
   BILLI sabiex jiffaċilita t-teħid ta' deċiżjonijiet dwar ħatriet bħal dawn u biex jirrispondi għall-iżviluppi riċenti fl-aħjar prassi bankarja, fir-Regoli ta' Proċedura tal-Bank għandhom jiddaħħlu xi kriterji sabiex jiġu applikati fid-deċiżjoni tal-ħatra;
   BILLI huma meħtieġa għadd ta' bidliet tekniċi fl-Artikolu 11(3) tar-Regoli ta' Proċedura tal-Bank mmirati sabiex jiżguraw funzjonament bla xkiel tad-diversi Kumitati maħluqa fi ħdan il-Bord tad-Diretturi bħall-Kumitat għall-Politika tar-Riskju,
   GĦALDAQSTANT IDDEĊIEDA DAN LI ĠEJ, waqt li aġixxa b'maġġoranza kkwalifikata

               1.

               Bil-preżenti, qegħdin jiġu emendati l-Artikoli 11(3) u 11(4) tar-Regoli ta' Proċedura tal-Bank qegħdin jiddaħħlu żewġ Artikoli 23.a. u 23.b. ġodda fir-Regoli ta' Proċedura tal-Bank kif indikat fid-Dokument 16/01;

               2.

               Ir-Regoli ta' Proċedura emendati għandhom jidħlu fis-seħħ 120 jum wara l-jum meta din id-deċiżjoni tiġi adottata jew fl-1 ta' Settembru 2016, skont liema jiġi aktar tard.

               3.

               Ir-Regoli ta' Proċedura emendati għandhom jiġu ppubblikati f'Il-Ġurnal Uffiċjali tal-Unjoni Ewropea;

            Għall-Bord tal-Gvernaturi

            Iċ-Chairman

         H.-J. SCHELLING

            Is-Segretarju

         K. TRÖMEL

      ANNESS
      Ir-Regoli ta' Proċedura tal-Bank Ewropew tal-Investiment, kif approvati fl-4 ta' Diċembru 1958 u kif emendati fil-15 ta' Jannar 1973, id-9 ta' Jannar 1981, il-15 ta' Frar 1986, is 6 ta' April 1995, id-19 ta' Ġunju 1995, id-9 ta' Ġunju 1997, il-5 ta' Ġunju 2000, is-7 ta' Marzu 2002, l-1 ta' Mejju 2004. it-12 ta' Mejju 2010, il-25 ta' April 2012, is-26 ta' April 2013 u l-20 ta' Jannar 2016 mill-Bord tal-Gvernaturi
      KAPITOLU I

         SENA FINANZJARJA

      Artikolu 1
      Is-sena finanzjarja tal-Bank għandha tkun mill-1 ta' Jannar sal-31 ta' Diċembru kull sena.
      KAPITOLU II

         BORD TAL-GVERNATURI

      Artikolu 2
      1.   Il-Bord tal-Gvernaturi għandu jiltaqa' meta tissejjaħ laqgħa miċ-Chairman tiegħu fuq l-inizjattiva tiegħu stess jew fuq talba ta' wieħed mill-membri tiegħu. Il-President tal-Bank jista', fuq l-inizjattiva tiegħu stess jew fuq talba tal-Bord tad-Diretturi, jitlob liċ-Chairman tal-Bord tal-Gvernaturi biex isejjaħ laqgħa tal-Bord.
      2.   Il-Bord tal-Gvernaturi għandu jagħmel Laqgħa Annwali, bil-għan li jiġi eżaminat ir-rapport annwali u għandu jiddetermina d-direttivi ġenerali għall-Bank.
      3.   Il-Bord tal-Gvernaturi jista' jiddeċiedi li japprova r-rapport annwali li jinkludi d-dikjarazzjonijiet finanzjarji (il-karta tal-bilanċ, il-kont tal-qligħ u t-telf, id-dikjarazzjoni tas-Sezzjoni Speċjali, in-noti għall-kontijiet annwali, inkluża l-verżjoni kkonsolidata tagħhom, u kwalunkwe dikjarazzjoni oħra li tista' titqies li hija neċessarja għall-evalwazzjoni tal-pożizzjoni jew tar-riżultati finanzjarji tal-Bank) barra mil-Laqgħa Annwali, inkluż bi proċedura miktuba.
      4.   Il-membri tal-Kumitat ta' Tmexxija jistgħu jiġu mistiedna biex jattendu l-laqgħat tal-Bord tal-Gvernaturi. Il-membri tal-Bord tad-Diretturi, tal-Kumitat ta' Tmexxija u tal-Kumitat ta' Verifika għandhom jattendu l-Laqgħa Annwali tal-Bord tal-Gvernaturi.
      Artikolu 3
      1.   Avviż tal-laqgħat tal-Bord tal-Gvernaturi għandu jinħareġ mhux inqas minn tletin jum qabel id-data ffissata għal kull laqgħa.
      2.   Il-membri tal-Bord tal-Gvernaturi għandu jkollhom l-aġenda u d-dokumenti relatati mhux inqas minn għoxrin jum qabel il-laqgħa.
      3.   Kull Gvernatur jista' jitlob l-inklużjoni ta' punti fuq l-aġenda għal laqgħa tal-Bord, kemm-il darba jibgħat it-talba tiegħu bil-miktub liċ-Chairman tal-Bord tal-Gvernaturi mhux inqas minn ħmistax-il jum qabel il-laqgħa.
      4.   It-termini ta' skadenza stabbiliti fil-paragrafi preċedenti jistgħu jiġu rrinunzjati, jekk il-membri kollha tal-Bord jaqblu jew, f'każ ta' emerġenza, miċ-Chairman tal-Bord tal-Gvernaturi fuq talba tal-President tal-Bank.
      Artikolu 4
      Id-deċiżjonijiet tal-Bord tal-Gvernaturi għandhom jittieħdu b'mod konformi mal-Artikolu 8 tal-Istatut tal-Bank Ewropew tal-Investiment (l-“Istatut”).
      Artikolu 5
      1.   Iċ-Chairman tal-Bord tal-Gvernaturi u ċ-Chairman tal-Bord tad-Diretturi jistgħu jpoġġu deċiżjonijiet għall-vot permezz ta' korrispondenza bil-miktub jew elettronika.
      2.   Id-deċiżjonijiet għandhom jitqiesu li ġew adottati malli s-segretarjat tal-Bord tal-Gvernaturi jkun irċieva numru suffiċjenti ta' voti favur.
      3.   Il-votazzjoni permezz ta' korrispondenza bil-miktub jew elettronika, fejn xieraq bi proċedura taċita, għandha tkun il-proċedura li tintuża normalment għall-ħatra ta' membri tal-Bord tad-Diretturi, tal-Kumitat ta' Tmexxija u tal-Kumitat ta' Verifika.
      4.   Ħlief f'oqsma fejn hija meħtieġa unanimità jew maġġoranza kkwalifikata, il-Bord tal-Gvernaturi jista', fuq proposta f'dan is-sens mill-Bord tad-Diretturi, jadotta deċiżjonijiet bi proċedura taċita. Deċiżjoni bi proċedura taċita għandha titqies li ġiet adottata fi żmien sitt ġimgħat minn meta tkun intbagħtet in-notifika tagħha, ħlief jekk nofs il-membri tal-Bord jew numru ta' membri li jirrappreżentaw aktar minn nofs il-kapital sottoskritt ikunu indikaw li ma jaqblux.
      Kull Gvernatur jista' jitlob li l-proċedura taċita tiġi interrotta.
      Artikolu 6
      Kull Gvernatur jista' jirċievi awtorizzazzjoni bil-miktub mingħand mhux aktar minn wieħed mill-kollegi tiegħu biex jaġixxi bħala l-prokuratur tiegħu f'laqgħa tal-Bord tal-Gvernaturi u biex jivvota minfloku.
      Artikolu 7
      1.   Il-kariga ta' Chairman għandha tkun okkupata minn kull membru tal-Bord b'rotazzjoni skont l-ordni tal-protokoll tal-Istati Membri stabbilita mill-Kunsill tal-Unjoni Ewropea.
      2.   It-terminu tal-kariga ta' membru tal-Bord bħala Chairman għandu jintemm fit-tmiem il-jum tal-Laqgħa Annwali jew tal-approvazzjoni tad-dikjarazzjonijiet finanzjarji għas-sena finanzjarja preċedenti, skont liema jkun l-aktar tard. It-terminu tal-kariga taċ-Chairman il-ġdid għandu jibda fil-jum ta' wara.
      Artikolu 8
      Għandhom jinżammu minuti tal-proċedimenti tal-Bord tal-Gvernaturi. Dawn għandhom jiġu ffirmati miċ-Chairman u mis-Segretarju.
      Artikolu 9
      Kull membru tal-Bord tal-Gvernaturi għandu jkun intitolat li juża waħda mil-lingwi uffiċjali tal-Unjoni. Huwa jista' jitlob li kwalunkwe dokument għall-konsiderazzjoni tal-Bord jinkiteb bil-lingwa li jagħżel hu.
      Artikolu 10
      Il-korrispondenza għall-Bord tal-Gvernaturi għandha tiġi indirizzata lis-Segretarjat tal-Bord tal-Gvernaturi fis-sede tal-Bank.
      KAPITOLU III

         BORD TAD-DIRETTURI

      Artikolu 11
      1.   Il-Bord tad-Diretturi għandu jiltaqa' mhux inqas minn sitt darbiet fis-sena u għandu jiddeċiedi, f'kull okkażjoni, id-data tal-laqgħa tiegħu li jmiss.
      2.   Iċ-Chairman għandu jsejjaħ laqgħa tal-Bord tad-Diretturi qabel id-data skedata, jekk terz tal-membri li għandhom il-vot jitolbu hekk jew jekk iċ-Chairman jidhirlu li dan ikun meħtieġ.
      3.   Għandu jiġi stabbilit Kumitat dwar ir-Remunerazzjoni tal-Persunal u l-Baġit fi ħdan il-Bord tad-Diretturi, bħala parti mir-responsabbiltajiet tiegħu u b'mod konformi mal-Artikolu 18 ta' dawn ir-Regoli, u għandu jiġi inkarigat bi kwistjonijiet identifikati bil-quddiem, sabiex jagħti opinjonijiet mhux vinkolanti lill-Bord tad-Diretturi biex jiffaċilita l-proċedura ta' teħid ta' deċiżjonijiet.
      Bħala parti mir-responsabbiltajiet tiegħu u b'mod konformi mal-Artikolu 18 ta' dawn ir-Regoli, il-Bord tad-Diretturi jista' jiddeċiedi li joħloq Kumitat għall-Politika tar-Riskju u Kumitat għall-Politika tal-Parteċipazzjoni fl-Ishma Azzjonarji, li l-membri tagħhom għandhom ikunu maħtura u r-regoli ta' proċedura tagħhom għandhom jiġu adottati malli jiġu kkostitwiti. Dawn il-Kumitati jista' jkollhom laqgħat konġunti meta jkun xieraq u jistiednu lill-Kumitat ta' Verifika għal laqgħa. Għandhom joħorġu rakkomandazzjonijiet u jagħtu opinjonijiet mhux vinkolanti lill-Bord tad-Diretturi sabiex jiffaċilitaw il-proċedura tat-teħid ta' deċiżjonijiet.
      Il-Kumitati msemmija f'dan il-paragrafu għandhom ikunu komposti minn uħud mid-diretturi jew mis-supplenti tagħhom.
      Il-President għandu jippresjedi u jkun intitolat li jiddelega l-pożizzjoni taċ-Chairman lill-Kumitati msemmija hawn fuq lil membru tal-Bord tad-Diretturi jew lill-Viċi-President. Is-Segretarju Ġenerali għandu jipprovdi servizzi segretarjali għall-Kumitati msemmija hawn fuq.
      4.   Għandu jiġi stabbilit Kumitat tal-Etika u l-Konformità, kompost mill-erba' diretturi li jkun ilhom l-aktar fil-kariga u li jivvolontarjaw biex jipparteċipaw fih, flimkien maċ-Chairman tal-Kumitat ta' Verifika. Il-Kumitat għandu jkun ippresedut mid-direttur li jkun ilu l-aktar fil-kariga u t-terminu tal-kariga ta' Chairman tal-Kumitat għandu jkun ta' tliet snin u għandu jiġġedded b'mod konformi mat-termini stabbiliti fir-regoli dwar l-operat tal-Kumitat. Il-Kumitat tal-Etika u l-Konformità għandu:

                  —

                  jieħu deċiżjonijiet dwar kull konflitt ta' interess ta' membru jew ex membru tal-Bord tad-Diretturi, il-Kumitat ta' Tmexxija, jew fuq bażi volontarja, membru tal-Kumitat ta' Verifika;

                  —

                  jagħti opinjonijiet dwar kull kwistjoni etika li tikkonċerna membru tal-Bord tad-Diretturi jew tal-Kumitat ta' Tmexxija;

                  —

                  jeżerċita s-setgħat l-oħrajn kollha mogħtija permezz ta' dawn ir-Regoli.

            Għandu japplika d-dispożizzjonijiet legali dwar l-inkumpatibbiltà mad-dmirijiet adottati mill-Bord tal-Gvernaturi. Il-Kumitat għandu jinforma lill-Bord tad-Diretturi u lill-Bord tal-Gvernaturi bid-deċiżjonijiet adottati.
      Il-Kap Uffiċjal tal-Konformità għandu jipparteċipa fil-laqgħat tal-Kumitat mingħajr id-dritt tal-vot.
      L-Ispettur Ġenerali għandu jieħu sehem fil-laqgħat tal-Kumitat meta jiġu diskussi kwistjonijiet relatati mal-frodi, bħal kwistjonijiet relatati mal-politika tal-BEI kontra l-frodi kif emendata minn żmien għal żmien, iżda mingħajr id-dritt tal-vot.
      Il-Bord tal-Gvernaturi għandu jadotta r-regoli dwar l-operat tal-Kumitat tal-Etika u l-Konformità.
      Artikolu 12
      1.   Avviż tal-laqgħat tal-Bord tad-Diretturi flimkien mad-dettalji tal-Aġenda għandu, normalment, jinħareġ mhux inqas minn ħmistax-il jum qabel id-data ffissata għal kull laqgħa.
      2.   Il-membri tal-Bord tad-Diretturi għandu jkollhom aċċess għad-dokumenti mhux inqas minn għaxart ijiem tax-xogħol qabel il-laqgħa. Il-Bank jista' juża mezzi elettroniċi.
      3.   Kull membru tal-Bord tad-Diretturi jista' jeħtieġ l-inklużjoni ta' punti fuq l-aġenda għal laqgħa tal-Bord, kemm-il darba jibgħat it-talba tiegħu bil-miktub liċ-Chairman tal-Bord tal-Gvernaturi mhux inqas minn ħamest ijiem qabel il-laqgħa.
      4.   F'każijiet ta' emerġenza, iċ-Chairman jista' jsejjaħ laqgħa tal-Bord immedjatament. Id-deċiżjonijiet jistgħu wkoll jitpoġġew għall-vot b'korrispondenza bil-miktub jew elettronika. Iċ-Chairman jista' juża wkoll il-proċedura taċita skont it-termini stabbiliti mill-Bord tad-Diretturi.
      Artikolu 13
      Kull membru tal-Bord tal-Gvernaturi għandu jkun intitolat li juża waħda mil-lingwi uffiċjali tal-Unjoni. Huwa jista' jitlob li kwalunkwe dokument għall-konsiderazzjoni tal-Bord jinkiteb bil-lingwa li jagħżel hu.
      Artikolu 14
      1.   Is-supplenti jistgħu jieħdu sehem fil-laqgħat tal-Bord tad-Diretturi. Is-supplenti nnominati minn Stat, jew bi ftehim komuni ta' bosta Stati, jew mill-Kummissjoni, jistgħu jissostitwixxu lid-diretturi nnominati minn dak l-Istat, minn wieħed minn dawk l-Istati jew mill-Kummissjoni rispettivament. Is-supplenti m'għandhomx dritt tal-vot, ħlief meta jissostitwixxu direttur wieħed jew aktar jew meta jkunu ġew iddelegati biex jagħmlu dan b'mod konformi mad-dispożizzjonijiet tal-paragrafu 5 ta' dan l-Artikolu.
      2.   Meta l-Artikolu 9(2) tal-Istatut jipprovdi li Stat jista' jinnomina direttur wieħed u żewġ supplenti, id-direttur għandu jindika liema supplent, f'ordni ta' prijorità, għandu jirrappreżentah meta ma jkunx jista' jattendi, u fin-nuqqas għandhom japplikaw ir-regoli stipulati fil-paragrafu segwenti.
      3.   Meta l-Artikolu 9(2) tal-Istatut jipprovdi li bosta Stati Membri għandhom jinnominaw direttur wieħed u jinnominaw konġuntament diversi supplenti, is-supplent imsejjaħ biex iwettaq id-dmirijiet ta' direttur meta dan tal-aħħar ma jkunx jista' jattendi għandu jiġi stabbilit, fin-nuqqas ta' delega espressa, skont l-ordni li ġejja:

                  (a)

                  is-supplent speċifikat fil-mument tan-nomina jew ħatra tas-supplenti;

                  (b)

                  is-supplent li jkun ilu l-aktar fil-kariga;

                  (c)

                  l-aktar supplent anzjan f'termini ta' età.

            4.   Jekk direttur jieqaf iwettaq id-dmirijiet tiegħu jew imut, huwa għandu jiġi ssostitwit minn supplent magħżul skont ir-regoli pprovduti fil-punti (a), (b) u (c) tal-paragrafu preċedenti sakemm jinħatar direttur ġdid mill-Bord tal-Gvernaturi.
      5.   Meta direttur li ma jkunx jista' jattendi, ma jkunx jista' jsib supplent biex jirrappreżentah, huwa jista' jiddelega l-vot tiegħu bil-miktub lil membru ieħor tal-Bord tad-Diretturi.
      6.   Ebda membru tal-Bord tad-Diretturi ma jista' jkollu aktar minn żewġ voti.
      Artikolu 15
      1.   Il-kworum ipprovdut fl-Artikolu 10(2) tal-Istatut għandu jkun tmintax-il membru preżenti li għandhom il-vot.
      2.   Id-deċiżjonijiet tal-Bord tad-Diretturi għandhom jittieħdu b'mod konformi mal-Artikolu 10(2) tal-Istatut.
      3.   L-unanimità stipulata fl-Artikolu 19(5) u (6) tal-Istatut tfisser in-numru totali ta' voti favur mitfugħa mill-membri li għandhom il-vot u li jkunu preżenti u rappreżentati.
      Artikolu 16
      1.   B'mod konformi mar-raba' subparagrafu tal-Artikolu 9(2) tal-Istatut, il-Bord tad-Diretturi għandu jaħtar b'co-option sitt esperti mingħajr dritt ta' vot: tlieta bħala membri sħaħ u tlieta bħala supplenti.
      2.   Il-President għandu jipproponi lill-Bord tad-Diretturi l-kandidati li huma membri sħaħ u l-kandidati supplenti, għal perjodu li jiskadi fit-tmiem tal-kariga tad-diretturi.
      3.   Dawn il-kandidati għandhom jintagħażlu minn fost persuni li jkollhom kwalifika u esperjenza bi provi f'qasam relatat mal-attivitajiet tal-Bank.
      4.   Il-Bord tad-Diretturi għandu japprova l-proposta tal-President b'mod konformi mal-proċedura pprovduta fl-ewwel sentenza tal-Artikolu 10(2) tal-Istatut.
      5.   L-esperti maħtura b'co-option għandhom igawdu l-istess drittijiet tal-membri mingħajr vot tal-Bord tad-Diretturi u għandhom ikunu soġġetti għall-istess obbligi.
      Artikolu 17
      Għandhom jinżammu minuti tal-proċedimenti tal-Bord tad-Diretturi. Dawn għandhom jiġu ffirmati miċ-Chairman tal-laqgħa u miċ-Chairman li jippresjedi l-laqgħa li matulha jiġu approvati kif ukoll mis-Segretarju tal-laqgħa.
      Artikolu 18
      1.   Skont l-Artikolu 9(1) tal-Istatut, il-Bord tad-Diretturi għandu jeżerċita dawn is-setgħat:

                  —

                  għandu jistabbilixxi, fuq proposta mill-Kumitat ta' Tmexxija, it-termini u l-kundizzjonijiet li jikkostitwixxu l-qafas ġenerali għall-operazzjonijiet ta' finanzjament, garanzija u teħid ta' self tal-Bank, b'mod partikolari billi japprova l-kriterji għall-iffissar tar-rati tal-imgħax, kummissjonijiet u ħlasijiet oħrajn;

                  —

                  għandu jadotta, fuq proposta mill-Kumitat ta' Tmexxija, id-deċiżjonijiet ta' politika dwar it-tmexxija tal-Bank;

                  —

                  għandu jiżgura l-konsistenza tal-politiki u l-attivitajiet tal-Grupp tal-BEI;

                  —

                  għandu japprova l-operazzjonijiet ta' finanzjament u garanzija proposti mill-Kumitat ta' Tmexxija;

                  —

                  għandu jawtorizza lill-Kumitat ta' Tmexxija biex iwettaq operazzjonijiet ta' teħid ta' self u attivitajiet assoċjati ta' teżor u derivattivi taħt programm globali li għandu jistabbilixxi;

                  —

                  għandu jissorvelja l-ekwilibriju finanzjarju tal-Bank u l-kontroll tar-riskju;

                  —

                  għandu jiddeċiedi dwar id-dokumenti ewlenin tat-tmexxija tal-Bank ippreżentati mill-Kumitat ta' Tmexxija — b'mod partikolari l-Pjan Korporattiv tal-Operat, il-baġit annwali u d-dikjarazzjonijiet finanzjarji, inkluża l-verżjoni kkonsolidata tagħhom — u, fejn xieraq, dwar l-implimentazzjoni tagħhom;

                  —

                  għandu jeżamina l-proposti kollha tal-Kumitat ta' Tmexxija sottomessi lill-Bord tal-Gvernaturi;

                  —

                  għandu jadotta d-dispożizzjonijiet speċjali tal-Bank dwar aċċess għad-dokumenti;

                  —

                  għandu jiddetermina d-dispożizzjonijiet applikati għal esperti maħtura b'co-option;

                  —

                  għandu jadotta, wara li jkun ikkonsulta lill-Kumitat ta' Verifika, il-prinċipji ta' kontabilità applikati għad-dikjarazzjonijiet finanzjarji tal-Bank.

            2.   B'mod ġenerali, għandu jiżgura li l-Bank huwa mmexxi sew b'mod konformi mat-Trattat, l-Istatut, id-direttivi stabbiliti mill-Bord tal-Gvernaturi u t-testi l-oħrajn li jirregolaw l-attività tal-Bank fit-twettiq tal-kompitu tiegħu taħt it-Trattat. Fit-twettiq tal-poteri tiegħu, il-Bord tad-Diretturi jista' jitlob lill-Kumitat ta' Tmexxija biex jieħu l-inizjattiva u jissottometti proposti.
      3.   Huwa jista', fuq il-bażi ta' deċiżjoni meħuda b'maġġoranza kkwalifikata, jiddelega wħud mill-funzjonijiet tiegħu lill-Kumitat ta' Tmexxija. Għandu jiddetermina t-termini u l-kundizzjonijiet għal tali delegazzjoni u għandu jissorvelja l-eżekuzzjoni tagħha.
      4.   Għandu jeżerċita l-poteri l-oħrajn kollha pprovduti fl-Istatut u għandu jagħti lill-Kumitat ta' Tmexxija, fir-regoli u d-deċiżjonijiet li jadotta, il-poteri implimentattivi korrispondenti, waqt li huwa mifhum li l-Kumitat ta' Tmexxija għandu, b'mod konformi mal-Artikolu 11(3) tal-Istatut, ikun responsabbli għan-negozju attwali tal-Bank, taħt l-awtorità tal-President u s-sorveljanza tal-Bord tad-Diretturi.
      Artikolu 19
      1.   Il-membri tal-Bord tad-Diretturi għandhom ikunu intitolati għal rimborż tal-ispejjeż tal-ivvjaġġar u tas-sussistenza tagħhom meta jieħdu sehem fil-laqgħat tal-Bord tad-Diretturi.
      2.   Il-Bord tal-Gvernaturi għandu jiddetermina l-ammont tal-benefiċċju għall-attendenza għal diretturi u supplenti.
      KAPITOLU IV

         KUMITAT TA' TMEXXIJA

      Artikolu 20
      1.   Il-Kumitat ta' Tmexxija għandu jkun ir-rappreżentant permanenti u l-korp tat-teħid ta' deċiżjonijiet tal-Bank, mingħajr preġudizzju għad-dispożizzjonijiet tal-Istatut.
      2.   Għandu jiltaqa' kif u meta meħtieġ min-negozju tal-Bank.
      Artikolu 21
      1.   Ta' mill-inqas ħames membri tal-Kumitat ta' Tmexxija għandhom ikunu preżenti sabiex id-deċiżjonijiet meħuda u l-opinjonijiet mogħtija minnu jkunu validi.
      2.   Il-President għandu jippresjedi l-laqgħat tal-Bord tad-Diretturi, il-kumitati stabbiliti b'mod konformi mal-Artikolu 11(3) ta' dawn ir-Regoli u l-Kumitat ta' Tmexxija. Jekk il-President ma jkunx jista' jattendi, ikun ma jiflaħx jew ikollu konflitt ta' interess, il-Viċi President li jkun ilu l-aktar fil-kariga għandu jissostitwih. Meta żewġ Viċi Presidenti jew aktar ikun ilhom fil-kariga għall-istess tul ta' żmien, il-Viċi President li jkun l-aktar anzjan f'termini ta' età għandu jissotitwixxi lill-President.
      3.   Id-deċiżjonijiet għandhom jittieħdu b'maġġoranza sempliċi tal-voti mitfugħa mill-membri preżenti. Kull membru tal-Kumitat ta' Tmexxija għandu jkollu vot wieħed. F'każ ta' pareġġ fil-votazzjoni mill-membri tal-Kumitat ta' Tmexxija, il-President għandu jkollu l-vot deċiżiv.
      4.   Il-Kumitat ta' Tmexxija jista' jiddelega l-adozzjoni ta' miżuri ta' tmexxija jew amministrattivi lill-President jew lil wieħed jew aktar mill-Viċi Presidenti, soġġett għar-restrizzjonijiet u l-kundizzjonijiet stipulati fid-deċiżjoni ta' delegazzjoni. Kull deċiżjoni adottata b'dan il-mod għandha tiġi nnotifikata lill-Kumitat minnufih.
      Il-Kumitat ta' Tmexxija jista' jiddelega l-adozzjoni ta' miżuri oħrajn konġuntament lill-President u lil wieħed jew aktar mill-Viċi Presidenti, soġġett għar-restrizzjonijiet u l-kundizzjonijiet stipulati fid-deċiżjoni ta' delegazzjoni, jekk ma jkunx possibbli, minħabba ċ-ċirkustanzi, li tittieħed deċiżjoni matul il-laqgħa. Kull deċiżjoni adottata b'dan il-mod għandha tiġi nnotifikata lill-Kumitat minnufih.
      5.   Il-Kumitat ta' Tmexxija jista' jivvota dwar u jadotta deċiżjonijiet permezz ta' korrispondenza bil-miktub jew elettronika. Il-Kumitat ta' Tmexxija jista' juża wkoll il-proċedura taċita u, f'każijiet eċċezzjonali, jirrikorri għal telekonferenzi skont termini li jistabbilixxi huwa stess.
      Artikolu 22
      Il-proċedimenti tal-Kumitat ta' Tmexxija għandhom jinġabru fil-qosor mis-Segretarju f'minuti approvati mill-Kumitat ta' Tmexxija u ffirmati mill-President tal-Bank u s-Segretarju Ġenerali.
      Artikolu 23
      1.   B'mod konformi mal-Artikolu 11(3) u (7) tal-Istatut, il-Kumitat ta' Tmexxija għandu jkun kompetenti biex jadotta u jimplimenta r-regoli amministrattivi dwar l-organizzazzjoni u l-operat tad-dipartimenti tal-Bank, inkluż fir-rigward tal-ġestjoni tal-persunal, ir-Regoli tal-Persunal u d-drittijiet u l-obbligi korrispondenti, mingħajr preġudizzju għar-Regolamenti tal-Persunal. Għandu jinforma lill-Bord tad-Diretturi dwar dan.
      2.   Il-Kumitat ta' Tmexxija għandu jkollu wkoll il-kompetenza, taħt l-istess termini u kundizzjonijiet, biex jikkonkludi kull ftehim mal-persunal tal-Bank.
      3.   Fil-qafas tad-dispożizzjonijiet preċedenti, il-President għandu jkollu s-setgħa li jiddeċiedi dwar il-kwistjonijiet individwali kollha tal-persunal, jilħaq kompromessi, jirrikonċilja differenzi, jikkonkludi ftehimiet u, b'mod ġenerali, jagħmel dak kollu li huwa utli u neċessarju fl-interess tal-Bank, b'mod konformi mal-Artikolu 11(7) tal-Istatut.
      Artikolu 23.a
      1.   Il-membri tal-Kumitat ta' Tmexxija għandhom ikunu persuni indipendenti u kompetenti u jkollhom esperjenza f'materji finanzjarji, bankarji u/jew tal-Unjoni Ewropea. F'kull ħin, għandhom:

                  —

                  ikunu ta' integrità għolja u jgawdu reputazzjoni għolja;

                  —

                  ikollhom għarfien, ħiliet u kompetenza esperta suffiċjenti sabiex iwettqu d-dmirijiet tagħhom.

            Il-kompożizzjoni ġenerali tal-Kumitat ta' Tmexxija għandha jkollha l-għan li tirrifletti b'mod adegwat firxa wiesgħa ta' kompetenza esperta kif ukoll diversità bejn is-sessi.
      2.   Għandu jiġi stabbilit Kumitat ta' Konsulenza dwar Ħatriet sabiex jagħti opinjonijiet mhux vinkolanti dwar l-adegwatezza ta' kandidati sabiex iwettqu d-dmirijiet ta' membru tal-Kumitat ta' Tmexxija fid-dawl tal-kriterji stabbiliti fil-paragrafu msemmi u speċifikati aktar fir-regoli dwar l-operat ta' dan il-Kumitat qabel ma l-Bord tal-Gvernaturi jagħmel il-ħatriet imsemmija fl-Artikolu 11.1 tal-Istatut.
      Il-Kumitat għandu jinkludi ħames membri esterni għall-Bank, maħtura mill-Bord tal-Gvernaturi fuq proposta tal-President, li jkunu indipendenti, kompetenti, ta' integrità għolja u ta' reputazzjoni għolja. Il-membri tal-Kumitat ta' Tmexxija għandu jkollhom esperjenza professjonali rilevanti, b'mod partikolari, kompetenza esperta bankarja, inkluża s-sorveljanza bankarja u/jew kompetenza esperta finanzjarja, fis-settur privat jew pubbliku u/jew għarfien espert fi kwistjonijiet tal-Unjoni Ewropea. Il-kompożizzjoni ġenerali tal-Kumitat għandha jkollha l-għan li tirrifletti b'mod adegwat firxa wiesgħa ta' kompetenza esperta kif ukoll diversità bejn is-sessi. Il-membri tal-Kumitat għandhom jiġu maħtura għal perjodu sa sitt snin u jistgħu jerġgħu jinħatru darba.
      Il-Bank għandu jorganizza servizzi segretarjali għall-Kumitat. Il-Bord tal-Gvernaturi għandu jadotta r-regoli dwar l-operat tal-Kumitat. Il-Bord tal-Gvernaturi għandu jadotta r-regoli dwar l-operat tal-Kumitat.
      Artikolu 23.b
      1.   Fil-każ ta' mġiba ħażina serja jew allegatament serja ta' membru tal-Kumitat ta' Tmexxija, sew jekk permezz ta' nuqqas serju li josserva l-obbligi professjonali tiegħu/tagħha, ksur tal-liġi jew kwalunkwe każ ieħor li jista' jaffettwa serjament ir-reputazzjoni tal-Bank u/jew li jkollha l-konsegwenza li l-membru kkonċernat ma jibqax f'pożizzjoni li jeżerċita sew id-dmirijiet tiegħu/tagħha, il-President, bi ftehim maċ-Chairman tal-Bord tal-Gvernaturi, jista' jissospendi lill-membru kkonċernat tal-Kumitat ta' Tmexxija skont id-dispożizzjonijiet ta' dan l-Artikolu 23.b.
      F'każijiet li jikkonċernaw il-President, iċ-Chairman tal-Bord tal-Gvernaturi jista' jissospendi lill-President.
      2.   Kull deċiżjoni ta' sospensjoni:

                  —

                  għandha tiġi adottata wara konsultazzjoni mal-Kumitat tal-Etika u l-Konformità u wara li tkun riċevuta kull osservazzjoni relatata mal-Membru kkonċernat tal-Kumitat ta' Tmexxija;

                  —

                  għandha tiġi kkomunikata mingħajr dewmien lill-Bord tad-Diretturi u l-Bord tal-Gvernaturi;

                  —

                  għandha jkollha tul ta' żmien limitat għal perjodu ta' tliet xhur, li matulu konferma ta' din id-deċiżjoni għal perjodu addizzjonali sa disa' xhur għandha tittella' għall-votazzjoni tal-Bord tal-Gvernaturi, li jaġixxi b'maġġoranza kkwalifikata. Għal dan il-għan, il-Bord tal-Gvernaturi jingħata l-opinjoni tal-Kumitat tal-Etika u l-Konformità u l-osservazzjonijiet relatati tal-Membru kkonċernat tal-Kumitat ta' Tmexxija. Il-Bord tal-Gvernaturi jintalab jivvota qabel it-tmiem tal-perjodu ta' sospensjoni ta' tliet xhur u wara dan, il-votazzjoni tingħalaq.

            3.   Jekk il-Bord tal-Gvernaturi fi żmien tliet xhur jiddeċiedi li jikkonferma s-sospensjoni għal perjodu addizzjonali, il-membru kkonċernat tal-Kumitat ta' Tmexxija jiġi sospiż sat-tmiem ta' dan il-perjodu ta' sospensjoni addizzjonali sakemm:

                  —

                  ma tiġix adottata deċiżjoni ta' ħatra mill-ġdid mill-Bord tal-Gvernaturi, li jaġixxi b'maġġoranza kkwalifikata;

                  —

                  ma tiġix adottata deċiżjoni ta' rtirar obbligatorju skont l-Artikolu 11.2 tal-Istatut mill-Bord tal-Gvernaturi, li jaġixxi b'maġġoranza kkwalifikata.

            4.   Jekk il-Bord tal-Gvernaturi fi żmien tliet xhur ma jiddeċidix li jikkonferma s-sospensjoni għal perjodu addizzjonali, il-membru kkonċernat tal-Kumitat ta' Tmexxija jiġi ristabbilit awtomatikament.
      5.   Mal-iskadenza tal-perjodu ta' sospensjoni, il-membru kkonċernat tal-Kumitat ta' Tmexxija jiġi ristabbilit awtomatikament sakemm ma jkunx soġġett għal deċiżjoni ta' rtirar obbligatorju skont l-Artikolu 11.2 tal-Istatut.
      6.   Fil-każ ta' proċedura ta' rtirar obbligatorju skont l-Artikolu 11.2 tal-Istatut, il-Kumitat tal-Etika u l-Konformità għandu jiġi kkonsultat. L-opinjoni tal-Kumitat tal-Etika u l-Konformità tintbagħat lill-Bord tad-Diretturi flimkien mal-osservazzjonijiet relatati tal-Membru kkonċernat tal-Kumitat ta' Tmexxija.
      7.   Il-Bord tad-Diretturi għandu jistabbilixxi d-dettalji tal-proċeduri ta' sospensjoni u ta' rtirar obbligatorju.
      KAPITOLU V

         KUMITAT TAL-VERIFIKA

      Artikolu 24
      1.   Skont l-Artikolu 12 tal-Istatut, il-Kumitat tal-Verifika (iktar 'il quddiem imsejjaħ “il-Kumitat”) għandu jivverifika annwalment li l-operazzjonijiet tal-bank saru u l-kotba tiegħu nżammu kif suppost.
      2.   Huwa għandu jkun responsabbli biex jivverifika l-kontijiet tal-Bank.
      3.   Għandu jivverifika li l-attivitajiet tal-Bank jikkonformaw mal-aħjar prattika bankarja applikabbli għalih.
      Artikolu 25
      1.   Il-Kumitat għandu jagħmel laqgħa ta' mill-inqas darba fis-sena mal-Kumitat ta' Tmexxija sabiex jiddiskuti r-riżultati tal-ħidma tiegħu matul is-sena finanzjarja preċedenti kif ukoll il-programm ta' ħidma tiegħu għas-sena finanzjarja attwali.
      2.   Fit-tmiem ta' kull sena finanzjarja u sa mhux aktar tard minn ġimgħatejn qabel is-sottomissjoni lill-Bord tal-Gvernaturi, il-Kumitat għandu jirċievi l-abbozz tar-rapport annwali tal-Bord tad-Diretturi, li jkun fih l-abbozz tad-dikjarazzjonijiet finanzjarji.
      3.   Fi żmien tliet ġimgħat minn meta jirċievi dawn il-kummenti, il-Kumitat, wara li jkun wettaq il-kompiti meqjusa li huma meħtieġa, wara li jkun ingħata assigurazzjoni mill-Kumitat ta' Tmexxija dwar l-effettività tas-sistemi ta' kontroll intern, ta' ġestjoni tar-riskju u tal-amministrazzjoni interna, għandu jibgħat dikjarazzjoni lill-President tal-Bank li tikkonferma li, sa fejn jaf hu u fl-aħjar ġudizzju tiegħu:

                  —

                  l-attivitajiet tal-Bank huma mmexxija kif suppost, b'mod partikolari fir-rigward tal-ġestjoni tar-riskju u l-monitoraġġ;

                  —

                  il-Kumitat ivverifika li l-operazzjonijiet tal-Bank ġew immexxija u l-kotba tiegħu nżammu kif suppost u li, għal dan il-għan, huwa vverifika li l-operazzjonijiet tal-Bank twettqu b'mod konformi mal-formalitajiet u l-proċeduri stipulati fl-Istatut u fir-Regoli tal-Proċedura;

                  —

                  il-Kumitat jikkonferma li d-dikjarazzjonijiet finanzjarji, kif ukoll kwalunkwe informazzjoni finanzjarja oħra li tinsab fil-kontijiet annwali mħejjija mill-Bord tad-Diretturi, jagħtu stampa vera u ġusta tal-pożizzjoni finanzjarja tal-Bank fir-rigward tal-assi u r-responsabbiltajiet tiegħu, u tar-riżultati tal-operazzjonijiet u l-flussi ta' flus tiegħu għas-sena finanzjarja eżaminata. Għandu jipprovdi l-istess konferma fir-rigward tal-verżjoni kkonsolidata tad-dikjarazzjonijiet finanzjarji.

            4.   Jekk il-Kumitat ikun tal-fehma li mhuwiex f'pożizzjoni li jikkonferma dak li ntqal hawn fuq, għandu jipprovdi dikjarazzjoni bi spjegazzjoni mmotivata lill-President tal-Bank fl-istess limitu ta' żmien.
      5.   Id-dikjarazzjoni tal-Kumitat għandha tiġi kkomunikata lill-Bord tal-Gvernaturi bħala anness għar-rapport annwali tal-Bord tad-Diretturi.
      6.   Il-Kumitat għandu jibgħat rapport dettaljat lill-Bord tal-Gvernaturi dwar ir-riżultati tal-ħidma tiegħu matul is-sena finanzjarja preċedenti, inkluża verifika li l-attivitajiet tal-Bank jikkonformaw mal-aħjar prattika bankarja applikabbli għaliha, u kopja tagħha għandha tintbagħat lill-membri tal-Bord tad-Diretturi u lill-Kumitat ta' Tmexxija. Ir-rapport tal-Kumitat għandu jintbagħat lill-Bord tal-Gvernaturi flimkien mar-rapport annwali tal-Bord tad-Diretturi.
      Artikolu 26
      1.   Il-Kumitat għandu jkollu aċċess għall-kotba u l-kupuni kollha tal-Bank u jista' jitlob li jara kwalunkwe document ieħor li jidhirlu li jkun meħtieġ sabiex jeżamina l-qadi ta' dmirijietu. Id-dipartimenti tal-Bank għandhom ikunu għad-dispożizzjoni tiegħu għal kwalunkwe għajnuna.
      2.   Il-Kumitat għandu jirrikorri wkoll għand awdituri esterni li huwa għandu jinnomina wara konsultazzjoni mal-Kumitat ta' Tmexxija, u li lilhom jista' jiddelega xogħol ta' kuljum dwar il-verifika tad-dikjarazzjonijiet finanzjarji tal-Bank. Għal dan il-għan, huwa għandu jirrevedi kull sena n-natura u l-ambitu tal-verifika esterna proposta u l-proċeduri ta' verifika li għandhom jintużaw. Għandu jivverifika wkoll ir-riżultati u l-konklużjonijiet ta' tali verifika, inklużi kwalunkwe kummenti jew rakkomandazzjonijiet. L-ittra ta' ingaġġ tal-awdituri esterni għandha tiġi fformulata minnufih mill-Bank b'mod konformi mat-termini u l-kundizzjonijiet stabbiliti mill-Kumitat.
      3.   Il-Kumitat għandu jirrevedi wkoll kull sena l-programm ta' ħidma, l-ambitu u r-riżultati tal-verifika interna tal-Bank.
      4.   Għandu jiżgura li jkun hemm koordinazzjoni adegwata bejn l-awdituri interni u esterni. Jekk ikun meħtieġ, il-Kumitat jista' jikkonsulta esperti oħrajn.
      5.   Il-proċeduri tal-Kumitat għandhom ikunu validi biss jekk il-maġġoranza tal-membri tiegħu jkunu preżenti. Minbarra d-dikjarazzjoni u r-rapport imsemmija fl-Artikolu 25 ta' dawn ir-Regoli tal-Proċedura, li jistgħu jiġu adottati biss b'mod unanimu, id-deċiżjonijiet kollha tal-Kumitat għandhom jeħtieġu l-kunsens tal-maġġoranza tal-membri tiegħu. F'każ ta' pareġġ fil-votazzjoni tal-membri tal-Kumitat, iċ-Chairman għandu jkollu l-vot deċiżiv.
      6.   Iċ-Chairman tal-Kumitat jista' jpoġġi deċiżjonijiet għall-vot permezz ta' korrispondenza bil-miktub jew elettronika.
      7.   Il-Kumitat innifsu għandu jiddetermina r-regoli operattivi l-oħrajn kollha.
      8.   Il-Membri tal-Kumitat m'għandhom jiżvelaw ebda informazzjoni jew dejta li jsiru jafu biha matul it-twettiq tad-dmirijiet tagħhom lil persuni jew korpi barra l-Bank. Dan l-obbligu għandu japplika wkoll għall-awdituri esterni magħżula mill-Kumitat b'mod konformi mal-paragrafu 2 ta' dan l-Artikolu.
      Artikolu 27
      1.   Il-membri tal-Kumitat għandhom jiġu maħtura mill-Bord tal-Gvernaturi. Il-ħatra tagħhom għandha tkun għal sitt snin finanzjarji konsekuttivi u m'għandhiex tiġġedded. Wieħed mill-membri tal-Kumitat għandu jinbidel kull sena.
      2.   Il-membri għandhom jintagħżlu minn fost persuni li għandhom l-indipendenza, il-kompetenza u l-integrità meħtieġa. Il-membri għandu jkollhom ħila esperta fil-qasam finanzjarju, tal-verifika u tas-sorveljanza bankarja fis-settur privat jew pubbliku, u bejniethom għandhom ikopru l-firxa sħiħa ta' ħila esperta.
      3.   It-termini tal-kariga tal-membri tal-Kumitat għandhom jintemmu fit-tmiem il-jum tal-Laqgħa Annwali tal-Bord tal-Gvernaturi msemmija fl-Artikolu 2(2) ta' dawn ir-Regoli jew tal-approvazzjoni tad-dikjarazzjonijiet finanzjarji, skont liema jkun l-aktar tard. It-terminu tal-kariga tal-membri l-ġodda għandu jibda fil-jum ta' wara.
      4.   Il-Bord tal-Gvernaturi, waqt li jaġixxi b'maġġoranza kkwalifikata, jista' jġiegħel lil membru tal-Kumitat jirtira, jekk jidhirlu li m'għadux kapaċi jaqdi dmirijietu.
      5.   Il-kariga ta' Chairman tal-Kumitat għandha tinżamm għal sena waħda b'rotazzjoni mill-membru li l-ħatra tiegħu ser tintemm fit-tmiem il-jum tal-Laqgħa Annwali tal-Bord tal-Gvernaturi msemmija fl-Artikolu 2(2) ta' dawn ir-Regoli jew tal-approvazzjoni tad-dikjarazzjonijiet finanzjarji, skont liema jkun l-aktar tard.
      6.   Il-Bord tal-Gvernaturi, fuq proposta konġunta mill-President tal-Bank u miċ-Chairman tal-Kumitat ta' Verifika, jista' jaħtar massimu ta' tlett osservaturi għal terminu ta' sitt snin li ma jistax jiġġedded. Huma għandhom jiġu maħtura fuq il-bażi tal-kwalifiki partikolari tagħhom, b'mod speċjali fir-rigward tas-sorveljanza bankarja. Huma għandhom jassistu lill-Kumitat fit-twettiq tal-kompiti u r-responsabbiltajiet tiegħu. Il-membri sħaħ tal-Kumitat jistgħu jafdaw lill-osservaturi b'ċerti kompiti speċifiċi, b'mod partikolari studji fi tħejjija għal-laqgħat tal-Kumitat.
      Artikolu 28
      F'każ li titbattal xi kariga b'riżultat ta' mewt, riżenja volontarja, irtirar obbligatorju jew xi raġuni oħra, il-Bord tal-Gvernaturi għandu, fi żmien tliet xhur, jaħtar sostitut għall-perjodu li jkun fadal tat-terminu tal-kariga.
      Artikolu 29
      Il-Bord tal-Gvernaturi għandu jiddetermina l-emolumenti tal-membri tal-Kumitat u bl-istess mod tal-osservaturi. L-ispejjeż tal-ivvjaġġar u tal-għixien li huma jonfqu fil-qadi ta' dmirijiethom għandhom jiġu rrimborżati taħt il-kundizzjonijiet applikabbli għall-membri tal-Bord tad-Diretturi.
      KAPITOLU VI

         SEGRETARJAT

      Artikolu 30
      Is-Segretarju Ġenerali tal-Bank għandu jipprovdi servizzi ta' segretarjat għall-Bord tal-Gvernaturi, il-Bord tad-Diretturi, il-Kumitat ta' Tmexxija u l-Kumitat ta' Verifika. Huwa għandu jipprovdi wkoll servizzi segretarjali għall-kumitati stabbiliti fi ħdan il-Bord tad-Diretturi u għall-entitajiet maħluqa fil-kuntest ta' mandat tal-Unjoni Ewropea jew ta' korpi oħrajn, fejn jiġi pprovdut li l-Bank għandu jipprovdi tali servizzi.
      KAPITOLU VII

         PERSUNAL TAL-BANK

      Artikolu 31
      Il-Bord tad-Diretturi għandu jippreskrivi r-regolamenti dwar il-persunal tal-Bank. Il-Kumitat ta' Tmexxija għandu jadotta l-proċeduri għall-implimentazzjoni ta' dawn ir-regolamenti b'mod konformi mal-Artikolu 23 ta' dawn ir-Regoli.
      Artikolu 32
      1.   Il-Bord tal-Gvernaturi għandu jiżgura li d-drittijiet tal-membri tal-persunal tal-Bank huma salvagwardati f'każ ta' likwidazzjoni tal-Bank.
      2.   F'każ ta' emerġenza l-Kumitat ta' Tmexxija għandu jieħu fil-pront il-miżuri li jidhirlu huma meħtieġa, iżda għandu jirrapporta minnufih dwarhom lill-Bord tad-Diretturi.
      KAPITOLU VIII

         DISPOŻIZZJONI FINALI

      Artikolu 33
      1.   Dawn ir-Regoli ta' Proċedura, u l-emendi għalihom, għandhom jidħlu fis-seħħ fil-jum tal-approvazzjoni tagħhom.
      2.   Id-dispożizzjonijiet ta' dawn ir-Regoli ta' Proċedura b'ebda mod m'għandhom jidderogaw mid-dispożizzjonijiet tat-Trattat dwar il-Funzjonament tal-Unjoni Ewropea jew tal-Istatut.


title: Deċiżjoni tal-Kunsill (PESK) 2015/2430 tal-21 ta' Diċembru 2015 li taġġorna l-lista ta' persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK dwar l-applikazzjoni ta' miżuri speċifiċi fil-ġlieda kontra t-terroriżmu, u li tħassar id-Deċiżjoni (PESK) 2015/1334

text:
               22.12.2015

               MT

               Il-Ġurnal Uffiċjali tal-Unjoni Ewropea

               L 334/18

         DEĊIŻJONI TAL-KUNSILL (PESK) 2015/2430
   tal-21 ta' Diċembru 2015
   li taġġorna l-lista ta' persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK dwar l-applikazzjoni ta' miżuri speċifiċi fil-ġlieda kontra t-terroriżmu, u li tħassar id-Deċiżjoni (PESK) 2015/1334
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fis-27 ta' Diċembru 2001, il-Kunsill adotta l-Pożizzjoni Komuni 2001/931/PESK (1).

               (2)

               Fil-31 ta' Lulju 2015, il-Kunsill adotta d-Deċiżjoni (PESK) 2015/1334 (2) li taġġorna l-lista ta' persuni, gruppi u entitajiet soġġetti għall-Artikoli 2, 3, u 4 tal-Pożizzjoni Komuni 2001/931/PESK (“il-lista”).

               (3)

               F'konformità mal-Artikolu 1(6) tal-Pożizzjoni Komuni 2001/931/PESK, jinħtieġ li ssir rieżami f'intervalli regolari tal-ismijiet ta' persuni, gruppi u entitajiet fil-lista biex jiġi żgurat li jkun hemm raġunijiet sabiex dawn jinżammu fiha.

               (4)

               Din id-Deċiżjoni tistabbilixxi r-riżultat tar-rieżami li l-Kunsill wettaq fir-rigward ta' persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK.

               (5)

               Il-Kunsill ivverifika li l-awtoritajiet kompetenti kif imsemmi fl-Artikolu 1(4) tal-Pożizzjoni Komuni 2001/931/PESK ħadu deċiżjonijiet fir-rigward tal-persuni, il-gruppi u l-entitajiet kollha fil-lista fejn jirriżulta li dawn kienu involuti f'atti terroristiċi fis-sens tal-Artikolu 1(2) u (3) tal-Pożizzjoni Komuni 2001/931/PESK. Il-Kunsill ikkonkluda wkoll li l-persuni, il-gruppi u l-entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK għandhom jibqgħu soġġetti għall-miżuri restrittivi speċifiċi previsti fihom.

               (6)

               Il-lista għandha tiġi aġġornata skont dan u d-Deċiżjoni (PESK) 2015/1334 għandha titħassar,

         ADOTTA DIN ID-DEĊIŻJONI:
   Artikolu 1
   Il-lista ta' persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK tinsab fl-Anness għal din id-Deċiżjoni.
   Artikolu 2
   Id-Deċiżjoni (PESK) 2015/1334 qiegħda b'dan titħassar.
   Artikolu 3
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, il-21 ta' Diċembru 2015.

            Għall-Kunsill

            Il-President

         J. ASSELBORN

      (1)  Il-Pożizzjoni Komuni tal-Kunsill 2001/931/PESK tas-27 ta' Diċembru 2001 dwar l-applikazzjoni ta' miżuri speċifiċi fil-ġlieda kontra t-terroriżmu (ĠU L 344, 28.12.2001, p. 93).

      (2)  Id-Deċiżjoni tal-Kunsill (PESK) 2015/1334 tal-31 ta' Lulju 2015 li taġġorna u temenda l-lista ta' persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK dwar l-applikazzjoni ta' miżuri speċifiċi fil-ġlieda kontra t-terroriżmu u li tħassar id-Deċiżjoni (PESK) 2015/521 (ĠU L 206, 1.8.2015, p. 61).

      ANNESS

         LISTA TA' PERSUNI, GRUPPI U ENTITAJIET IMSEMMIJA FL-ARTIKOLU 1

      I.   PERSUNI

                  1.

                  ABDOLLAHI Hamed (magħruf ukoll bħala Mustafa Abdullahi), imwieled fil-11 ta' Awwissu 1960 fl-Iran. Passaport: D9004878.

                  2.

                  AL-NASSER, Abdelkarim Hussein Mohamed, imwieled f'Al Ihsa (Arabja Sawdija), ċittadin tal-Arabja Sawdija.

                  3.

                  AL YACOUB, Ibrahim Salih Mohammed, imwieled fis-16 ta' Ottubru 1966 f'Tarut (Arabja Sawdija), ċittadin tal-Arabja Sawdija.

                  4.

                  ARBABSIAR Manssor (magħruf ukoll bħala Mansour Arbabsiar), imwieled fis-6 jew il-15 ta' Marzu 1955 fl-Iran. Ċittadin Iranjan u tal-Istati Uniti. Passaport: C2002515 (Iran); Passaport: 477845448 (Stati Uniti tal-Amerika). Numru tal-ID Nazzjonali: 07442833, data tal-iskadenza l-15 ta' Marzu 2016 (liċenzja tas-sewqan tal-Istati Uniti tal-Amerika).

                  5.

                  BOUYERI, Mohammed (magħruf ukoll bħala Abu ZUBAIR, magħruf ukoll bħala SOBIAR, magħruf ukoll bħala Abu ZOUBAIR), imwieled fit-8 ta' Marzu 1978 f'Amsterdam (Netherlands) — membru tal-“Hofstadgroep”.

                  6.

                  IZZ-AL-DIN, Hasan (magħruf ukoll bħala GARBAYA, Ahmed, magħruf ukoll bħala SA-ID, magħruf ukoll bħala SALWWAN, Samir), il-Libanu, imwieled fl-1963 fil-Libanu, ċittadin tal-Libanu.

                  7.

                  MOHAMMED, Khalid Shaikh (magħruf ukoll bħala ALI, Salem, magħruf ukoll bħala BIN KHALID, Fahd Bin Adballah, magħruf ukoll bħala HENIN, Ashraf Refaat Nabith, magħruf ukoll bħala WADOOD, Khalid Adbul) imwieled fl-14 ta' April 1965 jew l-1 ta' Marzu 1964 fil-Pakistan, Numru tal-passaport 488555.

                  8.

                  SHAHLAI Abdul Reza (magħruf ukoll bħala Abdol Reza Shala'i, magħruf ukoll bħala Abd-al Reza Shalai, magħruf ukoll bħala Abdorreza Shahlai, magħruf ukoll bħala Abdolreza Shahla'i, magħruf ukoll bħala Abdul-Reza Shahlaee, magħruf ukoll bħala Hajj Yusef, magħruf ukoll bħala Haji Yusif, magħruf ukoll bħala Hajji Yasir, magħruf ukoll bħala Hajji Yusif, magħruf ukoll bħala Yusuf Abu-al-Karkh), imwieled bejn wieħed u ieħor fl-1957 fl-Iran. Indirizzi: (1) Kermanshah, l-Iran, (2) Bażi Militari ta' Mehran, Provinċja ta' Ilam, l-Iran.

                  9.

                  SHAKURI Ali Gholam, imwieled bejn wieħed u ieħor fl-1965 f'Teheran, l-Iran.

                  10.

                  SOLEIMANI Qasem (magħruf ukoll bħala Ghasem Soleymani, magħruf ukoll bħala Qasmi Sulayman, magħruf ukoll bħala Qasem Soleymani, magħruf ukoll bħala Qasem Solaimani, magħruf ukoll bħala Qasem Salimani, magħruf ukoll bħala Qasem Solemani, magħruf ukoll bħala Qasem Sulaimani, magħruf ukoll bħala Qasem Sulemani), imwieled fil-11 ta' Marzu 1957 fl-Iran. Ċittadin Iranjan. Passaport: 008827 (Diplomatiku Iranjan), maħruġ fl-1999. Titolu: Maġġur Ġeneral

            II.   GRUPPI U ENTITAJIIET

                  1.

                  “L-Organizzazzjoni Abu Nidal” — “ANO” (magħrufa wkoll bħala l-“Kunsill Rivoluzzjonarju tal-Fatah”, magħrufa wkoll bħala l-“Brigati Rivoluzzjonarji Għarab”, magħrufa wkoll bħala s-“Settembru l-Iswed”, magħrufa wkoll bħala l-“Organizzazzjoni Rivoluzzjonarja tal-Musulmani Soċjalisti”.

                  2.

                  Il-Brigata tal-Martri ta' Al-Aqsa.

                  3.

                  Al-Aqsa e.V.

                  4.

                  “Babbar Khalsa”.

                  5.

                  “Il-Partit Komunista tal-Filippini”, inkluża l-“Armata l-Ġdida tal-Poplu” — “NPA”, il-Filippini.

                  6.

                  “Gama'a al-Islamiyya” (magħruf ukoll bħala “Al-Gama'a al-Islamiyya”) (il-“Grupp Iżlamiku” — “IG”).

                  7.

                  “İslami Büyük Doğu Akıncılar Cephesi” — “IBDA-C” (il-“Front Kbir Iżlamiku tal-Ġellieda tal-Lvant”.

                  8.

                  “Hamas”, inkluż “Hamas-Izz al-Din al-Qassem”.

                  9.

                  Il-“Fergħa Militari ta' Hizballah” (magħrufa wkoll bħala l-“Fergħa Militari tal-Hezbollah”, magħrufa wkoll bħala l-“Fergħa Militari ta' Hizbullah”, magħrufa wkoll bħala l-“Fergħa Militari ta' Hizbollah”, magħrufa wkoll bħala l“'Fergħa Militari ta' Hezballah”, magħrufa wkoll bħala l-“Fergħa Militari ta' Hisbollah”, magħrufa wkoll bħala l-“Fergħa Militari ta' Hizbu'llah”, magħrufa wkoll bħala l-“Fergħa Militari ta' Hizb Allah”, magħrufa wkoll bħala l-“Kunsill tal-Ġihad” (u l-unitajiet kollha li jirrappurtaw lilha, inkluża l-Organizzazzjoni Esterna tas-Sigurtà)).

                  10.

                  “Hizbul Mujahideen” — “HM”.

                  11.

                  Hofstadgroep.

                  12.

                  Il-“Federazzjoni Internazzjonali taż-Żgħażagħ Sikh” — “ISYF”.

                  13.

                  “Khalistan Zindabad Force” — “KZF”.

                  14.

                  Il-“Partit tal-Ħaddiema tal-Kurdistan” — “PKK” (magħruf ukoll bħala “KADEK”, magħruf ukoll bħala “KONGRA-GEL”).

                  15.

                  It-“Tigri għal-Liberazzjoni tat-Tamil Eelam” — “LTTE”.

                  16.

                  “Ejército de Liberación Nacional” (l-“Armata għal-Liberazzjoni Nazzjonali”).

                  17.

                  Il-“Ġiħad Iżlamika tal-Palestina” — “PIJ”.

                  18.

                  “Front Popolari għal-Liberazzjoni tal-Palestina” — “PFLP”.

                  19.

                  Il-“Front Popolari għal-Liberazzjoni tal-Palestina — Kmand Ġenerali” (magħruf ukoll bħala “PFLP — Kmand Ġenerali”).

                  20.

                  “Fuerzas armadas revolucionarias de Colombia” — “FARC” (il-“Forzi Armati Rivoluzzjonarji tal-Kolombja”).

                  21.

                  “Devrimci Halk Kurtuluș Partisi-Cephesi” — “DHKP/C” (magħruf ukoll bħala “Devrimci Sol” (ix-“Xellug Rivoluzzjonarju”), magħruf ukoll bħala “Dev Sol”) (“Armata/Front/Partit Rivoluzzjonarju għall-Ħelsien tal-Poplu”).

                  22.

                  “Sendero Luminoso” — “SL” (it-“Triq li Tiddi”).

                  23.

                  “Teyrbazen Azadiya Kurdistan” — “TAK” (magħruf ukoll bħala l-“Falkuni għall-Ħelsien tal-Kurdistan”, magħruf ukoll bħala l-“Isqra għall-Ħelsien tal-Kurdistan”).


title: Deċiżjoni (UE) 2015/1667 tal-Parlament Ewropew tad-29 ta' April 2015 dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà Marittima għas-sena finanzjarja 2013

text:
               30.9.2015

               MT

               Il-Ġurnal Uffiċjali tal-Unjoni Ewropea

               L 255/278

      DEĊIŻJONI (UE) 2015/1667 TAL-PARLAMENT EWROPEW
      tad-29 ta' April 2015
      dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà Marittima għas-sena finanzjarja 2013
      IL-PARLAMENT EWROPEW,

                  —

                  wara li kkunsidra l-kontijiet annwali finali tal-Aġenzija Ewropea għas-Sigurtà Marittima għas-sena finanzjarja 2013,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għas-Sigurtà Marittima għas-sena finanzjarja 2013, flimkien mat-tweġibiet tal-Aġenzija (1),

                  —

                  wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2013 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-rakkomandazzjoni tal-Kunsill tas-17 ta' Frar 2015 dwar il-kwittanza li għandha tingħata lill-Aġenzija għall-implimentazzjoni tal-baġit għas-sena finanzjarja 2013 (05304/2015 — C8–0054/2015),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3),

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (4), u b'mod partikolari l-Artikolu 208 tiegħu,

                  —

                  wara li kkunsidra r-Regolament (KE) Nru 1406/2002 tal-Parlament Ewropew u tal-Kunsill tas-27 ta' Ġunju 2002 li jistabbilixxi l-Aġenzija Marittima Ewropea tas-Sigurtà (5), u b'mod partikolari l-Artikolu 19 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (6),

                  —

                  wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (7), u b'mod partikolari l-Artikolu 108 tiegħu,

                  —

                  wara li kkunsidra l-Artikolu 94 u l-Anness V tar-Regoli ta' Procedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A8–0088/2015),

         1.

            Jagħti l-kwittanza lid-Direttur tal-Aġenzija Ewropea għas-Sigurtà Marittima għall-implimentazzjoni tal-baġit tal-Aġenzija għas-sena finanzjarja 2013;

         2.

            Jippreżenta l-kummenti tiegħu fir-riżoluzzjoni t'hawn taħt;

         3.

            Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea għas-Sigurtà Marittima, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

               Il-President

            Martin SCHULZ

               Is-Segretarju Ġenerali

            Klaus WELLE

         (1)  ĠU C 442, 10.12.2014, p. 210.

         (2)  Ara n-nota f'qiegħ il-paġna 1.

         (3)  ĠU L 248, 16.9.2002, p. 1.

         (4)  ĠU L 298, 26.10.2012, p. 1.

         (5)  ĠU L 208, 5.8.2002, p. 1.

         (6)  ĠU L 357, 31.12.2002, p. 72.

         (7)  ĠU L 328, 7.12.2013, p. 42.


title: Deċiżjoni tal-Kunsill tat- 3 ta' Diċembru 2012 li taħtar u tissostitwixxi membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Vokazzjonali

text:
               11.12.2012

               MT

               Il-Ġurnal Uffiċjali tal-Unjoni Ewropea

               C 380/5

         DEĊIŻJONI TAL-KUNSILL
   tat-3 ta' Diċembru 2012
   li taħtar u tissostitwixxi membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Vokazzjonali
   2012/C 380/02
   IL-KUNSILL TAL-UNJONI EWROPEA,
   Wara li kkunsidra r-Regolament tal-Kunsill (KEE) Nru 337/75 tal-10 ta' Frar 1975 li jistabbilixxi ċ-Ċentru Ewropew għall-Iżvilupp ta' Taħriġ Professjonali, u b'mod partikolari l-Artikolu 4 tiegħu (1),
   Wara li kkunsidra n-nomina ppreżentata lill-Kunsill mill-Kummissjoni fil-kategorija tar-rappreżentanti ta' Min iħaddem,
   Billi:

               (1)

               Bid-Deċiżjoni tiegħu tas-16 ta' Lulju 2012 (2), il-Kunsill ħatar il-membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Professjonali għall-perijodu mit-18 ta' Settembru 2012 sas-17 ta' Settembru 2015.

               (2)

               Post ta' membru fuq il-Bord ta' Tmexxija taċ-Ċentru fil-kategorija tar-rappreżentanti tal-Impjegati sar vakanti b'segwitu għar-riżenja tas-Sinjura Karin THAPPER.

         IDDEĊIEDA KIF ĠEJ:
   Artikolu Uniku
   Il-persuna li ġejja hija b'dan maħtura membru tal-Bord ta' Tmexxija taċ-Ċentru Ewropew għall-Iżvilupp ta' Taħriġ Professjonali għall-bqija tal-mandat, jiġifieri sas-17 ta' Settembru 2015:

      RAPPREŻENTANTI TAL-ORGANIZZAZZJONIJIET TA' MIN IĦADDEM:

               SVEZJA

               is-Sur Tobias ERIKSSON
               Assoċjazzjoni tal-Industriji tal-Inġinerija Svediżi

      Magħmul fi Brussell, it-3 ta’ Diċembru 2012.

            Għall-Kunsill

            Il-President

         N. SYLIKIOTIS

      (1)  ĠU L 39, 13.2.1975, p. 1.

      (2)  ĠU C 228, 31.7.2012, p. 3.